Bagaimana Duit Tunai Diberi Kerajaan Boleh Merancakkan Ekonomi Setempat

Perdana Menteri Malaysia ke-8, Tan Sri Muhyiddin Yassin telahpun mengumumkan Pakej Rangsangan Ekonomi Prihatin Rakyat (PRIHATIN) yang berjumlah RM 250 billion yang dikatakan mampu memberi manfaat kepada semua rakyat Malaysia. Pakej rangsangan dengan cara pemberian baucer tunai ini, yang pertama kali dipelopori oleh mantan Perdana Menteri Malaysia ke-6, Dato Seri Najib Razak ini merupakan sebahagian daripada inisiatif kerajaan untuk meningkatkan taraf ekonomi rakyat.

Tapi pernah tak anda semua terfikir, kenapa kerajaan bagi duit dalam bentuk tunai? Apa kesan pemberian ini kepada ekonomi, sebenarnya?

Menggunakan idea Makcik Kiah yang meniaga goreng pisang dan tinggal di rumah PPR di Desa Tun Razak. Pendapatan bulanan Makcik Kiah, di waktu musim wabak dan ketikamana orang ramai sedang berkurung di rumah ini sudah pastinya terjejas, maka Makcik Kiah layak mendapat bantuan kerajaan sebanyak RM1,600, kerana pendapatan keluarganya kurang dari RM4,000 sebulan.

Maka sekarang, kita bermula dengan wang yang diberikan oleh kerajaan kepada Makcik Kiah, yang berjumlah RM1,600.

Katakan Makcik Kiah berniat untuk menyimpan 40% dari wang yang dia dapat, dan menggunakan 60% lagi baki wang yang diberikan kepadanya untuk membeli barang keperluan. Maka soalan saya : Berapa banyak jumlah wang yang telahpun digunakan oleh Makcik Kiah?

Jawapannya, 60%
daripada RM1,600 adalah RM960. Makcik Kiah telahpun membelanjakan RM960 dari
wang yang dia perolehi, dan dia belanjakan ke kedai Pak Man.

Kini, Pak Man
mendapat pendapatan RM960 hasil daripada perbelanjaan Makcik Kiah itu tadi.
Katakan, sama seperti Makcik Kiah, Pak Man juga menyimpan 40% dari
pendapatannya, dan membelanjakan 60% pendapatannya ke dalam ekonomi tempatan.
Ini bermakna, 60% dari RM960 tadi akan disuntik semula ke dalam ekonomi, dan
nilai wang ini adalah RM576 yang akan dibelanjakan.

Untuk kes yang
seterusnya, Pak Man membelanjakan RM576 ini ke kedai Uncle Muthu, dan wang ini
kemudiannya bertukar menjadi pendapatan Uncle Muthu. Kini, Uncle Muthu
meneruskan idea yang sama seperti Makcik Kiah dan Pak Man, menyimpan 40% wang
pendapatannya dan menggunakan 60% untuk berbelanja, hal ini akan menjadikan
perbelanjaan Uncle Muthu sebanyak 60% dari RM576, iaitu RM345.60.

Jika anda dapat menangkap contoh yang telah saya berikan, contoh ini mempunyai satu corak yang konsisten. Katakan wang yang diterima pada asalnya berjumlah RM1,600, dan kemudian digunakan secara konsisten sebanyak 60% untuk perbelanjaan, kita boleh menulis perbelanjaan ini dalam bentuk matematik

dan sekiranya trend ini diteruskan oleh orang-orang selepas mereka, dengan konsisten menyimpan 40% dari pendapatan dan 60% dari pendapatan itu mereka gunakan untuk berbelanja, kita boleh mengira jumlah transaksi wang yang terhasil, atau wang yang telah “berpindah tangan”.

Sekiranya
anda pernah belajar Matematik Tambahan sewaktu di tingkatan 5, anda mungkin perasan
bahawa “Jumlah wang yang telah digunakan
oleh ahli masyarakat” ini  sebenarnya
merupakan sebahagian daripada Turutan (Series),
dan ia merupakan satu Turutan Geometrik (Geometric
Progression) dengan nisbah, r (ratio) antara terma adalah 0.6 dan terma
pertama, a adalah RM960.

Menggunakan formula Turutan Geometrik, saya mampu mengira jumlah wang yang telah digunakan,

Perbandingan

Baiklah. Sekiranya anda sedar, wang yang mula-mula diberi kepada Makcik Kiah adalah sebanyak RM1,600, namun hasil dari perbelanjaan Makcik Kiah dan orang ramai yang konsisten menggunakan 60% dari wang yang mereka terima, jumlah wang yang telah digunakan dan dipusingkan dalam putaran ekonomi setempat telah bertambah menjadi RM 2,400. Eh, apa ni? Silap mata ke?

Dalam
ekonomi, fenomena ini dipanggil sebagai Pengganda Pendapatan (Income Multiplier). Dalam bidang
Makroekonomi, pengganda pendapatan ini merujuk kepada kebolehupayaan wang
(dalam kes ini RM1,600) untuk berfungsi dengan nilai yang lebih besar dari
nilai asalnya (dalam kes ini RM800 lebih dari nilai asalnya) dalam aktiviti
ekonomi.

Pengganda
Pendapatan ini pertama kali diperkenalkan oleh Richard Kahn pada tahun 1930,
dan merupakan salah satu tunjang utama kepada salah satu model teori ekonomi
yang dipanggil Ekonomi Keynasian (Keynesian Economics Theories). Secara
umumnya, pengganda Keynasian (Keynasian
Multiplier) ini bertujuan untuk meningkatkan lagi aktiviti ekonomi,
sekaligus merancakkan dan memacu ekonomi setempat.

Mungkin
model Keynasian ini adalah model sama yang sedang digunakan oleh Perdana
Menteri kita dalam menangani masalah ekonomi yang sedang dihadapi oleh rakyat –
peniaga tidak mampu berniaga, orang ramai sendiri sedang takut untuk
berbelanja, dan lebih tertumpu untuk menyimpan wang buat jaminan masa depan.

Hal
yang baru diperkatakan ini juga sebenarnya menunjukkan salah satu kelemahan
yang wujud dalam model ekonomi Keynasian. Dalam kes yang telah kita bincangkan,
kita melihat peri pentingnya orang ramai untuk terus menggunapakai wang – bagi
membolehkan wang tersebut bergerak dalam pusingan ekonomi tempatan. Sekiranya
pergerakan wang tersebut terputus (salah seorang ahli masyarakat bertindak
menyimpan 100% wang yang dia dapat), wang tersebut tidak dapat membawa nilai
yang lebih kepada aktiviti ekonomi masyarakat setempat, dan ini mungkin
menjejaskan hasrat awal kerajaan menyuntik wang tersebut.

Satu
lagi kelemahan dalam model ini adalah putaran wang yang dianggap akan berlaku
100% dalam komuniti tempatan. Hal ini adalah dalam situasi ideal, sedangkan
sekiranya kita bersikap realistic, suka atau tidak, wang kita akan “terkeluar”
dari putaran ekonomi tempatan, sama ada apabila kita membeli barangan luar
negara (dalam kes ini, duit tersebut akan “bocor” ke luar negara) ataupun
apabila warga asing mendapat wang tersebut dalam transaksi jual beli dan
kemudian menghantar wang tersebut ke luar negara (sekali lagi, duit kita
“bocor” ke luar negara).

Dalam
kes ini, antara nasihat yang perlu kita amalkan adalah jangan berhenti
berbelanja secara drastik, kerana dalam rezeki anda mungkin ada rezeki orang
lain. Sebaliknya siapkan sebahagian dari pendapatan anda untuk simpanan, dan
sebahagian lagi untuk perbelanjaan, dan sewaktu berbelanja, belilah barangan
buatan Malaysia. Anda akan membantu bukan hanya seorang dua masyarakat
Malaysia, bahkan anda juga sebenarnya sedang membantu Malaysia sendiri, dari
segi ekonomi.

Sekian.

P/s:
Tulisan ini adalah sekadar oversimplification
kepada Teori Ekonomi yang sebenar. Artikel ini sesuai dibuat bacaan umum
sahaja, dan bukan diambil sebagai satu kerja yang layak dibuat sebagai rujukan
khusus.

Rujukan:

Pakej Rangsangan Ekonomi ke-2 oleh Perdana
Menteri Malaysia YAB Tan Sri Muhyiddin Yassin – https://www.facebook.com/watch/?v=262613064737421&external_log_id=ffe8b298227bda2a6d9fc00ab303fe8e&q=muhyidin

“What is the Keynesian multiplier?”, oleh
The Economist https://www.economist.com/the-economist-explains/2016/09/07/what-is-the-keynesian-multiplier

 “What is an Income Multiplier?”, oleh Steve
Lander – https://finance.zacks.com/income-multiplier-10007.html

“What is Keynesian Multiplier?”, oleh
Andrew Beattie – https://www.investopedia.com/ask/answers/09/keynesian-multiplier.asp

 “Geometric
Progression, Series & Sums.” – http://mathematics.laerd.com/maths/geometric-progression-intro.php


Bagaimana Kehidupan Di Dunia Mulai… Hidup?

Menyoroti artikel bagaimana Bumi menjadi Bumi yang kita kenali sekarang, korang pernah tertanya tak, macam mana hidupan pertama muncul di atas Bumi? Dalam artikel kali ini, kita akan kembara semula ke Bumi kuno berusia 3.4 Billion tahun dahulu untuk mengenali kehidupan yang pertama menawan Bumi.

Bukti hidupan awal

Kalau korang dah baca artikel-artikel sebelum ni (kalau belum baca pi la baca dulu), Australia semestinya tidak asing penemuan geologi kuno misalnya mineral zircon dan juga kali ini di Strelley Pool, Australia Barat, hidupan yang kelihatan seperti tergumpal, bebola dan bebatang disyaki merupakan antara bakteria kuno yang menjadi permulaan episod penaklukan Bumi oleh organisma hidup. Penemuan ini ialah oleh Martin Brasier seorang ahli palaeobiologi (palaeo = kuno) daripada University of Oxford, UK, di mana fossil ini dijumpai di dalam batu “chert” pada tahun 2011.

Penemuan ini telah menggembirakan sangat ramai pengkaji hidupan awal kerana telah lama tiada kajian baru yang menggegarkan dunia palaeobiologi. Namun begitu, soalan yang lebih menarik untuk kita jawab ialah bagaimana sebenarnya organisma ini muncul di muka Bumi dan kenapa hidupan wujud.

Sel proto

                Dalam
dunia biologi, semua bersetuju bahawa organisma yang hidup seharusnya diperbuat
daripada suatu komponen yang dikenali sebagai protein. Protein ini pula
diperbuat daripada asid amino. Untuk menghasilkan asid amino pula, asid
deoxyribonucleic (DNA) & asid ribonucleic (RNA) pula diperlukan. Jadi untuk
menjawab soalan bagaimana organisma pertama muncul di atas muka bumi, kita
seharusnya menjawab bagaimana DNA & RNA dapat dihasilkan lantas
menghasilkan sel proto (sel pertama).

Eksperimen Miller-Urey

Pada tahun 1952, Stanley Miller dengan bantuan Harold Urey daripada University of Chicago telah melakukan suatu eksperimen untuk membuktikan teori-teori yang dahulunya digembar-gemburkan oleh para pengkaji. Tak macam penggembar-gembur tersebut, Miller-Urey mengambil keputusan untuk “Walk the talk”.

Mereka
menggunakan gas dan molekul yang sepatutnya wujud sebaik sahaja Bumi ini sesuai
keadaannya iaitu ammonia, metana, wap air, dan hydrogen. Tambahkan haba,
tambahkan cas elektrik dan voila! Terhasillah suatu molekul yang dipanggil asid
amino.

Dengan
berjayanya eksperimen Miller-Urey ini, telah membuktikan bahawa teori-teori
dulu bukan sekadar sembang. Terdapat dua teori yang terkenal dan diterima, yang
menggunakan konsep “primordial soup” atau sup purbakala iaitu:

                Seperti
yang Miller-Urey telah buktikan, untuk menghasilkan asid amino kita memerlukan
haba, bahan-bahan organik dan cas elektrik. Di beberapa kolam hydrothermal
dunia, kita dapat menyaksikan terdapat pelbagai jenis bakteria wujud
disekelilingnya. Kolam-kolam ini mendapat haba daripada gunung berapi
berdekatan dan bahan organik daripada kandungan Bumi. Macam mana nak dapat cas
elektrik? Benda ni saintis hanya menduga-duga, mungkin daripada guruh dan petir
yang akhirnya memancar ke kolam ini dan akhirnya, semua terletak kepada
kebarangkalian dan nasib.

                Memang
zaman dahulu berbeza sedikit kondisi dengan zaman sekarang, tetapi mengikut
prinsip Charles Lyell, “The present is the key to the past” atau zaman sekarang
adalah kunci kepada zaman lampau merupakan prinsip yang terbaik mampu para
saintis pegang. Tambahan pula, air kolam cetek hydrothermal yang mampu untuk
menghalang sinaran ultra-violet (UV) mampu untuk memelihara asid amino yang
sangat mudah dinyahaslikan (denature) oleh UV dan oksigen.

Tau tak, dekat
bawah laut, ada terdapat beberapa cerobong yang menghubungkan kandungan Bumi
dan laut? Kalau tak tau ni sebab korang banyak sangat tengok Spongebob.
Tolonglah hidup dalam reality okay? Tapi takpe, sebab cerobong ni pun baru
ditemukan pada abad ke-20. Jadi aku maafkan korang.

Cerobong ni
mempunyai haba dan molekul yang penting bagi mencukupkan resipi untuk hadirnya
kehidupan. Tapi, satu jawapan yang tak dapat dijawab ialah dari mana datangnya
cas elektrik? Ini belum dapat dijawab dengan konkrit oleh para saintis.

Namun begitu,
jawapan ini adalah lebih disukai oleh para saintis kerana kebanyakan fossil
yang dijumpai adalah berasal daripada laut.

Eh? Tadi cakap
ada dua jawapan, kenapa hang tetiba bagi yang ketiga??

Haaa, jawapan di atas tu semua yang muncul DARI Bumi. Sekarang ni muncul dari angkasa lepas. Ada je saintis yang skeptikal dengan jawapan-jawapan di atas, jadi mereka kata nak selamat, asid amino yang datang semua daripada angkasa lepas, sama seperti semua elemen yang terdapat di muka Bumi. TAPI *amboi besaqnya tapi dia*, jawapan yang paling selamat ni pun tak lagi menjawab soalan pokok yang kita semua ternanti-nanti:

Macam mana
sebenarnya kehidupan sebenaqnya terhasil? *lagu x-files*

Konklusi

                Pada
tahun 2019, Dr. Sean Jordan daripada Genetik, Evolusi dan Alam Sekitar
University College London telah menyatakan bahawa sokongannya terhadap teori
kehidupan muncul daripada cerobong hidrothermal. Namun begitu, pada hujungnya,
beliau sendiri pun mengaku bahawa, tiada siapa di dunia ini tahu secara mutlak
bagaimana kehidupan berlaku walaupun eksperimen Miller-Urey berjaya, kerana
tiada siapa pun yang boleh menunjukkan bahawa apa yang berlaku dalam eksperimen
Miller-Urey berlaku pada zaman pertama kali asid amino tercipta.

                Apa-apa
pun, kita haruslah belajar daripada kesungguhan saintis-saintis ini untuk
menemukan kebenaran *sebut macam Papazola*. Tapi satu yang kena ingat! Diorang
ni carik kenapa hidup ni terjadi untuk menjawab persoalan “Apa tujuan aku
hidup?”.

Islam dah menjawab soalan ini dengan jelas:

“Dan ingatlah ketika Tuhanmu berfirman
kepada Malaikat: Sesungguhnya Aku hendak menjadikan seorang khalifah di Bumi.
Mereka bertanya: Adakah Engkau hendak menjadikan di Bumi itu orang yang akan
membuat bencana dan menumpahkan darah, padahal kami senantiasa bertasbih dengan
memuji dan mensucikanMu? Allah berfirman: Sesungguhnya Aku tahu apa yang kamu
tidak tahu.” Al-Baqarah, 2:30

“Dan Aku (Allah) tidak menciptakan jin dan
manusia melainkan untuk menyembah kepada-Ku” – Adz-Dzariyat  51:56

 “Yang
menciptakan mati dan hidup, untuk menguji kamu, siapa di antara kamu yang
paling baik amalannya.” Al-Mulk 67:2

Wallahua’lam.

Rujukan:


Dunia Kita Berapa FPS?

Kalau korang (pernah) main videogame, korang pasti pernah mengalami keadaan di mana nilai FPS perisian tersebut menjadi rendah, seperti 12 FPS, 8 FPS. Pergerakan dalam game tersebut menjadi perlahan, tersekat – sekat, tak responsif, korang kalah game tersebut, komputer korang mula berbunyi macam menjerit, sebelum akhirnya ia mati dan korang sedar korang tak save lepas dah main dua jam.

Tapi bila korang naiktaraf komputer korang, nilai FPS itu kini tinggi setinggi 60 FPS, dan kini semuanya bergerak dengan sangat licin dan responsif…. Sebelum korang kemudian tetap kalah berkali – kali dan akhirnya sedar bukan salah FPS, memang korang tak pandai main.

FPS

Jadi FPS ni apa? Mudahnya FPS, Frame per second ataupun bingkai per saat adalah jumlah bingkai gambar yang ditunjukkan dalam masa satu saat. Lantas, sama dengan namanya.

Animasi digital yang kita lihat adalah satu ilusi, di mana pergerakan yang kita lihat dalam skrin sebenarnya bukanlah pergerakan, tetapi merupakan siri – siri gambar yang dimainkan begitu cepat dalam masa satu saat.

Mata kita dapat mengecam pergerakan apabila siri – siri gambar tersebut dipamerkan sebanyak paling kurang 12 kali dalam masa satu saat. Lagi kurang daripada itu, kita cuma akan melihat siri gambar berasingan yang terputus – putus.

Lagi tinggi nilai FPS, lagi licin pergerakan yang kita akan lihat, sebab lagi banyak bingkai gambar yang dipamerkan dalam masa satu saat.

Berikut adalah nilai – nilai FPS dan penggunaannya:

Menangkap Pergerakan

Selain daripada memaparkan ilusi pergerakan yang licin pada skrin, FPS juga digunakan untuk kita menangkap dan merakam pergerakan dalam kamera.

Pada selang setiap bingkai / frame pada rakaman video, akan terdapat ‘jurang’ pergerakan. Contohnya, cuba lihat rakaman orang berjalan di bawah:

Sekarang kita tetapkan video tersebut pada FPS yang berbeza, 1 FPS, 10 FPS dan 30 FPS. Kemudian kita lihat jarak jurang selang satu bingkai pergerakan.

Jadi kita dapat perhatikan jurang jarak untuk satu bingkai adalah jauh bagi 1 FPS, tetapi lebih rapat untuk 10 FPS dan 30 FPS. Hal ini kerana dalam kadar 1 FPS, selang antara satu bingkai adalah sebanyak 1 saat dan pak cik itu dah bergerak jauh, manakala bagi 10 FPS selang antara satu bingkai adalah cumalah sebanyak 0.1 saat dan untuk 30 FPS selang antara satu bingkai adalah cumalah sebanyak 0.03 saat, pakcik itu cuma dapat bergerak dalam jarak yang kecil.

Nilai FPS yang tinggi adalah penting bagi merakam objek yang laju. Contohnya, siri orang berlari di bawah:

Dengan nilai FPS yang rendah seperti 1FPS, subjek telahpun keluar daripada pandangan pada bingkai kedua. Jadi semakin laju objek, semakin besar nilai FPS yang diperlukan untuk merakam pergerakan objek tersebut.

Jadi dunia kita berapa FPS?

Setelah diterangkan mengenai konsep FPS, maka sekarang satu soalan yang menarik timbul.

Dunia kita berapa FPS?

Hm. Pertama sekali, pertanyaan ni mungkin tak berapa kena, sebab dunia kita bukanlah dunia digital (kita bukan hidup dalam dunia matrix … kan?). Dunia kita bukan terdiri daripada frames, jadi anggapan bahawa konsep FPS terpakai dalam dunia kita adalah tidak masuk akal.

Jika difikirkan, setiap pergerakan dalam dunia kita mana boleh ada jurang – jurang pergerakan macam rakaman digital.

Bayangkan kita gerakkan jari dari kiri ke kanan. Jari kita bergerak, dan mengisi ruangan udara sepanjang pergerakannya. Dari kiri ke kanan, pergerakan jari tersebut mestilah licin dan tiada jurang pergerakan. Sebab tak mungkin jari itu ‘teleport’ dan meninggalkan ruang yang tak diisi oleh jari.

Jadi sekarang apa kata kita ubah soalan? Memandangkan pergerakan di dunia sebenar mestilah licin dan tiada jurang pergerakan macam rakaman digital;

Berapa nilai FPS paling tinggi yang kita perlukan untuk merakam sepenuhnya pergerakan di dunia sebenar tanpa ada langsung jurang pergerakan?

Bayangkan kita ada teknologi yang bolehkan kita bina kamera dengan nilai FPS yang sangat – sangat tinggi. Setakat ini, nilai FPS tertinggi oleh sebuah kamera adalah sebanyak 10 Trillion FPS (  10,000,000,000,000 FPS)! oleh kamera T-CUP yang membolehkannya merakam cahaya laser pada kelajuan slow – mo dengan skala sekecil femtosaat (1/1,000,000,000,000,000 saat) !

Jadi dengan nilai FPS yang lebih besar kita boleh kecilkan lagi jurang pergerakan:

Ok… pergerakan semakin licin dan jurang pergerakan tampaknya semakin kecil. Tapi masih ada jurang pergerakan. Sekali lagi, takkan jari kita ‘teleport’ dan tak mengisi ruang tersebut?

Maka kita menambahkan lagi bilangan FPS untuk merakam pergerakan. Ini dengan FPS yang lebih, lebih tinggi.

Hmmm dengan nilai FPS yang lebih, lebih tinggi pun… masih ada .. jurang pergerakan.

Lalu kita sedari bahawa walau kita menaikkan FPS kamera setinggi mana pun, masih tetap akan berlaku jurang pergerakan walaupun sekecil atom. Dan ketika itu, mungkin ketika nilai FPS telahpun mencapai quadrillion FPS, dan kos kamera tersebut telahpun setinggi hutang dunia, kita akan tertanya:

“Eh jap, ada ke pergerakan yang paling kecil dalam dunia ni? Ada ke had batasan FPS untuk aku rakam keseluruhan pergerakan mudah jari gerak dari kiri ke kanan?”

Untuk soalan ini ada dua kemungkinan:

Jadi yang mana satu? Malangnya untuk setiap pilihan ini terdapat masalah besar. Terdapat paradoks pergerakan yang menghantui manusia selama ribuan tahun, iaitu Paradoks Zeno. Oh tidak, malang bagi mereka yang terpaksa berkenalan dengan paradoks ini.

Paradoks Pergerakan ini pernah dikemukakan oleh ahli falsafah zaman Yunani, Zeno of Elea, yang ada orang kata memang gila… Dan sememangnya dia terkenal kerana mengemukakan pemikiran – pemikiran pelik yang rasanya hanya difikirkan orang yang otaknya weng. Masalahnya… orang tak dapat bantah pemikiran Zeno ni walaupun oleh kepala – kepala yang paling bijak dalam sejarah.

Dalam satu paradoksnya, Zeno membuktikan bahawa ‘pergerakan dan kelajuan cumalah ilusi yang sebenarnya tak wujud’. Err hah? Itu merepek dan tak masuk akal! …. Jadi jom kita dengar apa hujahnya.

Mari kita semak pilihan yang ada, dan nilai mana yang mungkin betul…

Pilihan 1: Ada Pergerakan Paling Kecil! Tapi…

Katakan… kita anggap dunia ni sememangnya miliki satu jarak paling kecil yang merupakan had batasan terakhir untuk kita zoom in. Lebih kecil daripada itu, tiada pergerakan yang boleh didaftarkan.

Apa agaknya jarak paling kecil tersebut? Calon yang paling berkemungkinan boleh jadi adalah Panjang Planck, yang dinamakan sebagai unit kepanjangan paling kecil oleh Guinness World Records, iaitu sekecil 1.6 x10-35 m. Kecil macam tu? Sangat sangat kecil. Kita susah nak bayangkan pun. Kalau kita ambil sebiji atom, dan besarkannya sebesar alam semesta tampak, panjang planck adalah sebesar sebuah pokok.

Hukum fizik runtuh apabila kita mengembara ke alam yang lebih kecil daripada Panjang Planck, jadi mungkin inilah jarak paling kecil yang boleh dilalui oleh semua benda dalam alam semesta?

Tapi …. kalau betullah memang ada pergerakan yang paling kecil, dan tak ada jurang pergerakan yang lagi kecil daripada ini walaupun kita zoom in, ada satu masalah ….

Maksudnya pergerakan dan kelajuan ni tak wujud.

Hah?

Jika betul Panjang Planck adalah jarak paling kecil, maksudnya setiap objek yang bergerak sebenarnya cuma bergerak dengan melompat dari satu Panjang Planck kepada panjang planck yang lain. Panjang Planck ni jadi macam satu bingkai gambar dalam perisian animasi kita. Bermakna, dunia kita pun terdiri daripada siri – siri gambar yang dimainkan dengan jarak satu panjang Planck sebagai keyframe pergerakan.

Dan seperti yang kita bincangkan awal tadi … animasi bukanlah pergerakan.. Ia cumalah satu ilusi kerana hakikatnya ia terdiri daripada gambar – gambar yang dimainkan dengan kelajuan FPS yang cepat. Setiap gambar itu tidak bergerak. Tidak bergerak + tidak bergerak + tidak bergerak = tidak bergerak.

Jadi jika pada setiap panjang planck setiap objek sebenarnya tidak bergerak, maka kesimpulannya tiada apa sebenarnya yang bergerak dalam dunia ini.

Tak Ada Pergerakan Paling Kecil! Dunia Kita Infiniti Kecil!

Satu lagi anggapan yang kita boleh ambil tentang dunia kita adalah tak ada benda yang paling kecil. Setiap kali kita zoom in, akan sentiasa ada benda yang lebih kecil yang kita boleh zoom tanpa batasan.

Jadi ini mungkin boleh menyelesaikan masalah tiada pergerakan daripada pilihan pertama.

Tapi ini membuka pada satu paradoks baru … yang lebih memeningkan… Bersedia ya.

Jika kita menganggap bahawa dunia kita infiniti kecil, maka tak ada benda yang boleh bergerak dalam dunia.

Ok sabar – sabar, jangan bergerak keluar daripada artikel ni dulu. Agak menarik ni.

Sekali lagi, masalah ini dikemukakan oleh Zeno dalam Paradoks yang dipanggil Paradoks Dichotomy. Paradoks ini ada dua versi , satu yang dipanggil progresif, dan satu lagi regresif.

Paradoks Dichotomy Progresif.

Bayangkan korang dikehendaki berlari dari garisan mula sehingga garisan penamat. Sebelum korang sampai ke garisan penamat, korang kena berlari 1/2 trek dulu. Kemudian korang berlari separuh lagi trek yang tinggal, iaitu 1/4 daripada jarak ke garisan penamat. Kemudian korang kena bergerak separuh lagi trek yang tinggal (1/8), separuh lagi (1/16), separuh lagi (1/32), separuh lagi (1/64)… Dan disebabkan ada seinfiniti jarak yang boleh dibahagi separuh, korang takkan boleh sampai ke garisan penamat walaupun korang berlari selamanya…. HAAHHHHH????

Paradoks Dichotomy Regresif.

Paradoks ini terbalik dengan Progresif. Sebelum korang sampai pada garisan penamat, korang kena berlari 1/2 trek dulu. Sebelum korang lari 1/2 trek, korang kena lari 1/4 trek dulu. Sebelum itu, korang kena lari 1/8 trek , dan korang kena lari dulu lagi separuh, lagi separuh. Dan disebabkan ada infiniti separuh jarak yang korang kena lalui untuk mulakan pergerakan, korang tak boleh mula bergerak pun!

Dan inilah masalah kalau kita anggap dunia kita seinfiniti kecil!

Penyelesaian Paradoks Milenia Ini

…. Rasanya ramai antara anda yang mungkin menggaru kepala tak sabar melempar telefon pintar (atau pc) keluar tingkap.

“Dah apa gilanya mamat ni kata pergerakan tak wujud, tak boleh lari ke garisan penamat bagai? Hang pergi je la lari, confirm la sampai! Selesailah masalah pergerakan ni!”

Ya benar, memang ‘paradoks’ ini merepek dan tak masuk akal. Jadi pastilah senang saja ia dibantah dan dibuktikan salah betul?

…. Masalahnya tidak. Otak – otak terhebat dalam sejarah tak mampu memberi penyelesaian memuaskan terhadap masalah pergerakan yang dikemukakan Zeno. Macam mana kita boleh melengkapkan seinfiniti jarak dalam satu masa? Kalau ketika anak panah dilepaskan, ia terdiri daripada waktu – waktu (moments) yang ia tak bergerak, jadi macam mana ia bergerak?

Tidaklah sehingga 2000 tahun selepas paradoks ini dikemukan barulah jawapan yang konklusif berjaya diketengahkan. Iaitu tidak lain tidak bukan dengan menggunakan matematik moden, dengan senjata ampuh yang diberi nama kalkulus.

Kesalahan Zeno adalah dengan menganggap 1/2 + 1/4 + 1/8 + 1/16 …+ (1/2)^n + …. sehingga infiniti adalah … infiniti. Pada zaman dulu, matematik belum cukup dikembangkan untuk menjawab pengiraan ini.

Namun dengan kalkulus yang dibangunkan pada akhir abad ke 17, akhirnya kita mendapati bahawa hasil tambah siri tak terhingga ini sebenarnya mencapah kepada satu nilai iaitu 1. Ia dinamakan sebagai siri geometrik menumpu.

Hasil tambah siri tak terhingga geometrik yang menumpu ini ditunjukkan dengan persamaan di bawah:

Dengan jarak kepanjangan sebenar siri geometrik ini jelas menumpu kepada nilai 1.

Bermakna dengan kita berlari separuh trek + separuh lagi + separuh lagi sehingga infiniti kali, kita akhirnya akan dapat melengkapkan panjang satu trek larian! Bukan infiniti! Ini dibuktikan dengan matematik!

Itu penyelesaian bagi tanggapan bahawa dunia kita terdiri daripada infiniti kecil jarak. Bagaimana kalau kita anggap dunia ini terdiri daripada jarak yang paling kecil (pilihan pertama)? Adakah kelajuan tetap tak wujud sebab kita cuma terdiri daripada momen – momen yang tidak bergerak?

Jawapannya pilihan pertama juga tetap dapat dijawab dengan menggunakan fizik moden dan kalkulus.

Iaitu dengan kita memahami konsep kelajuan seketika (instaneous speed). Biasanya kelajuan dikira dengan jarak dibahagi masa. Tapi untuk dapatkan kelajuan seketika, masa itu kita kecilkan sehingga menghampiri 0. Dan ini diperoleh juga dengan kalkulus.

Bermakna, dengan tanggapan fizik moden, satu objek itu sebenarnya miliki kelajuan pada setiap momen, pada setiap snapshot masa. Kelajuan ini terkandung pada setiap objek dalam bentuk kelajuan seketika.

Maka walaupun kita anggap dalam dunia ini kita bergerak semacam animasi, dari satu keyframe kepada satu keyframe, kelajuan tetap wujud!

Tugasan Super – Buat Infiniti Benda Dalam Satu Masa

Jadi itu sajalah penyelesaiannya bukan? Tertumpaslah Paradoks Pergerakan Zeno?

Em…. Lebih kurang … Tidak juga. Sebab kita kini berhadapan dengan satu masalah baru. Ia kita kini beranggapan bahawa bagi setiap pergerakan yang kita lakukan, aktiviti yang kita buat, kita sebenarnya melakukan seinfiniti tugasan pada satu masa.

Hal ini dipanggil sebagai supertask – tugasan super.

Apabila kita menepuk tangan pada jarak 10 cm dalam masa satu saat, kita pertama kali perlu menggerakkan tapak tangan kita 5 cm, kemudian 7.5 cm, kemudian 9.9 cm, kemudian, 9.99 cm, kemudian 9.99999999999 cm, kemudian 9.999999999999999999….. cm sebelum akhirnya entah macam mana kita berjaya melengkapkan tugasan infiniti tersebut dalam masa 1 saat.

Sesetengah ahli matematik dan ahli falsafah mengatakan bahawa inilah realitinya, memang kita sebenarnya membuat seinfiniti benda dalam satu masa.

Tapi ada juga yang mengatakan pemikiran macam ini tak masuk akal. Mustahil kita buat seinfiniti tugasan! Antara contoh menarik yang dikemukakan untuk menampilkan betapa tak masuk akalnya pemikiran ini adalah Lampu Thomson.

Bayangkan kita ada lampu yang tak menyala. Setelah 1 minit kita tekan suis menyala. Setelah 1/2 minit kita tutup suis. 1/4 minit kemudian kita hidupkan suis. 1/8 minit lagi kita matikan pula. Dan ini membentuk satu siri geometrik tak terhingga yang akhirnya tertumpu tamat pada minit ke 2.

Soalannya, pada minit ke 2, lampu itu menyala atau tutup?

Jawapannya adalah, kita tak tahu. Sebab lampu itu akan terus menyala dan tutup secara infiniti kali, dan untuk tahu sama ada ia menyala atau tidak pada akhir siri infiniti itu, kita kena tahu apa bilangan terakhir pada siri infiniti itu. Jika bilangannya genap, maka ia tertutup, jika bilangannya ganjil, maka ia menyala. Masalahnya infiniti adalah tidak terhingga, tiada penamat, jadi kita tak tahu apa status lampu pada ‘akhirnya’ (tapi ia kena berakhir juga pada minit ke 2)….

Kesimpulan?

Jadi berbalik pada soalan asal: “Dunia kita berapa FPS?”

Jawapannya …. kita tak tahu. Kita pertama kali kena tahu sama ada

Dan kita tak tahu jawapannya. Bagi setiap andaian, ada masalah masing – masing yang mencabar kefahaman kita terhadap realiti. Dan ini bukan masalah moden, ia adalah persoalan yang telah dikemukakan beribu – ribu tahun yang telah menghantui pemikiran manusia, waima sampai sekarang.

Tapi mungkin satu pengajaran yang kita boleh ambil adalah, akal manusia terhad. Apabila diperhalusi, kita sukar nak menerangkan waima benda yang paling mudah dalam hidup kita, macam mana sebenarnya kita bergerak daripada titik A kepada titik B? Adakah kita meloncat – loncat macam dalam perisian suntingan video, atau kita melengkapkan seinfiniti tugasan dalam satu masa?

Sudah pasti, boleh jadi tak perlu pun fikirkan benda ni. Membazir masa pening – pening fikir benda pelik macam ni. Lain lah kalau masa kau banyak kena kuarantin dalam rumah. Eh.

Dan satu pengajaran terbesar adalah, sebenarnya korang tak malas. Apabila korang baring atas dan bergolek dari kini ke kanan, korang sebenarnya telah menyempurnakan seinfiniti tugasan pada satu masa. Korang lah orang paling rajin dalam dunia!


Kalau Tukang Gunting Mencukur Semua Yang Tak Cukur Diri Mereka, Siapa Cukur Tukang Gunting?

Ada satu cerita yang cukup popular yang buatkan ramai orang garu kepala, termasuk ahli matematik! Malah cerita ini dikatakan menggoyahkan dan mengorek lubang pada keseluruhan subjek matematik!

“Katakan dalam satu pekan hanya ada seorang tukang gunting. Tukang gunting tersebut mencukur semua lelaki dalam pekan tersebut yang tidak mencukur diri mereka, dan hanya mereka.

Jadi siapa yang cukur tukang gunting?

Cerita ini macam mudah dan ringkas, sehinggalah kita fikir lebih mendalam sikit.

Bila tukang gunting rambut itu cukur masalah, bila tak cukur pun masalah, maka dah pasti ini kedengaran seperti satu paradoks!

Hal ini dipanggil sebagai Paradoks Tukang Gunting (Barber Paradox), dan ia merupakan satu alternatif yang disandarkan kepada Paradoks Russell berkenaan teori set dalam matematik pada abad ke 20.

Boleh ke satu set mengandungi dirinya sendiri?

Katakan korang ada koleksi buah – buahan yang banyak. Ada epal, oren, pisang… sebab anda suka makan buah.

Sekarang depan anda ada beberapa kotak ; ada kotak yang dilabel ‘buah warna merah‘, ‘buah yang bukan bentuk bulat‘, ‘buah tempatan‘.

Untuk setiap kotak, ada buah yang layak masuk ke dalamnya, dan ada yang tak layak. Epal, rambutan layak masuk ke kotak ‘buah warna merah‘, tapi buah oren tak layak (dah nama pun oren). Buah pisang tak layak masuk ke kotak ‘buah yang bukan bentuk bulat‘ tapi buah limau layak.

Tapi kalau ada satu kotak yang dilabel ‘buah’, maka semua buah layak masuk ke kotak tersebut.

Kotak tersebut adalah dianggap satu set yang mengumpulkan koleksi benda – benda yang memenuhi peraturan tertentu.

Dalam matematik, set adalah antara asas utama yang membentuk apa yang kita panggil matematik. Kita ada set untuk segala nombor yang lebih besar dari 0, set untuk nombor bulat, set untuk nombor negatif..

Semua benda dan konsep dianggap boleh dikategorikan dan dimasukkan dalam set.

Tapi boleh ke kita setkan set? Atau boleh ke satu set mengandungi dirinya sendiri? Jawapannya boleh!

Katakan ada satu set yang mengandungi segala benda yang bukan buah. Set tersebut bukan buah, jadi set itu mengandungi dirinya sendiri. Atau dengan kata ahli, set itu adalah ahli untuk dirinya sendiri.

Tapi kemudian teori set ini runtuh apabila seorang ahli falsafah, Bertrand Russell mengemukakan satu masalah dan lubang besar teori set ini dalam bentuk satu persoalan:

“Katakan ada satu set yang mengandungi semua set yang tidak mengandungi dirinya.

Adakah set itu merupakan ahli untuk dirinya sendiri?”

Cuba anda fikir:

Perkara terakhir yang kita mahu adalah satu benda yang merupakan asas utama matematik sebenarnya mengandungi percanggahan fatal!

Soalan ini begitu menggegar dunia matematik sehingga ahli falsafah yang menghabiskan hidupnya mengembangkan teori set pengsan dan masuk ke hospital setelah mengetahui satu soalan ini ‘membunuh’ keseluruhan kefahamannya terhadap matematik.

Sekarang, paradoks ini telah miliki jawab balas yang menyelamatkan teori set. Antara lain adalah kita hanya boleh menggunakan dan menganggap wujud sesuatu objek yang terhad, pasti, dapat didefinisikan dan dapat dibina dengan prosedur yang jelas.

Jadi Apa Penyelesaian Paradoks Tukang Gunting?

Walaupun asalnya paradoks tukang gunting dianggap merupakan alternatif kepada paradoks Russell, namun sebenarnya ia … bukan paradoks.

Mudahnya, cerita tukang gunting itu mengarut. Kita disuruh percaya bahawa ada satu pekan yang hanya ada satu tukang gunting yang hanya mencukur orang yang tak mencukur dirinya. Tukang gunting itu entah kenapa tak suruh orang lain cukur dirinya, atau pergi ke kedai gunting rambut pekan lain, atau tak membiarkan saja jambangnya tumbuh segar bugar tanpa dicukur!

Paradok hasil daripada cerita tukang gunting itu adalah satu bukti bahawa mustahil wujud situasi seperti yang diceritakan, ini dipanggil sebagai reductio ad absurdum. Disebabkan jika kita menerima premis awal cerita itu akan membawa kepada kesimpulan yang tak masuk akal, maka ia bukti bahawa premis asal itu salah.

Rujukan


Peribahasa – Peribahasa yang Tunjuk Melayu Ini Genius

Melayu sememangnya terkenal dengan kelembutan dan kedalaman bahasa. Tak ramai yang sedar, tapi sebenarnya kehebatan dan kecerdasan pemikiran Melayu banyak dipantulkan dalam peribahasa, sehingga ia dianggap sebagai satu cabang ilmu yang genius.

Banyak kajian bahasa moden terhadap peribahasa Melayu telah menemui mutiara kebijaksanaan tamadun Melayu terdahulu. Bagi satu peribahasa, terdapat banyak lapisan yang menghasilkan makna yang mendalam. Berikut adalah beberapa peribahasa yang setelah dibuat penilaian secara mendalam, ternyata menampilkan sisi genius orang Melayu.

Bagai Dedalu Api Hinggap Ke Pohon Kayu

Peribahasa ini membawa maksud “orang jahat, ke mana pergi, akan menyusahkan orang baik”.

Kenapa maksudnya begitu? Sebenarnya ini adalah hasil daripada pemerhatian orang Melayu terhadap alam, dan pengetahuan mereka tentang ilmu biologi yang kemudian diterjemahkan menjadi peribahasa yang bermakna.

Dedalu merupakan sebuah tumbuhan parasit. Bermakna ia mengambil makanan daripada tumbuhan lain, serta bergantung hidup kepada tumbuhan lain. Sudahlah ia hidup menumpang, ia akan menyebabkan tumbuhan yang ditumpangnya pula yang kekurangan tenaga kerana berebut makanan.

Pokok dedalu parasit ini sering menumpang pada pokok buah – buahan seperti pokok rambutan, pokok jering, pokok jambu, mempelam dan pulasan. Akarnya masuk ke dalam lapisan floem dan xilem yang ditumpangnya sehingga banyak pokok yang mati.

Jadi orang Melayu zaman dahulu telahpun faham tentang konsep organisme parasit yang menumpang. Ini tidaklah dikatalogkan sepertimana jurnal saintifik, tetapi diterjemahkan dalam bentuk peribahasa yang langsung menyentuh memberi pelajaran kehidupan.

Pengajarannya, bila ada orang jahat seperti parasit yang hinggap pada orang baik, hidup menumpang, akhirnya akan rosaklah orang baik itu, sedangkan orang jahat si parasit itu pula membesar dan hidup senang. Maka perlulah dijauhi perangai seperti dedalu. (dan kena musnahkan dan bakar dedalu ini – bagaimana hendak diaplikasikan dalam dunia sebenar terpulang pada anda)

Sekerat Ular Sekerat Belut

Ada yang biasa dengar peribahasa ini? Ia bermaksud ‘seseorang yang tidak tentu pihak mana yang harus diikuti; atau juga munafik’

Kenapa ular dan belut dipilih? Apa kaitannya dengan orang munafik?

Menurut pengkaji di Universiti Kebangsaan Malaysia, pemilihan belut itu untuk dikolokasikan kepada ular dalam peribahasa tersebut bukanlah dibuat secawa wewenang oleh masyarat Melayu dahulunya melainkan bersebab

Pertama sekali, dari segi fizikalnya (gambar atas), belut dengan ular tak banyak beza.

Belut sawah atau nama saintifiknya Monopterus albus Zuiew merupakan sejenis ikan dari keluarga Synbranchidea yang tidak mempunyai sirip atau sebarang anggota tambahan lain untuk bergerak. Ada pandangan umum yang melihat belut itu sebagai bangsa ular berikutan faktor fizikalnya yang persis menyerupai ular.

Selain itu, pemilihan belut sebagai haiwan yang diperikan sifat munafik adalah kerana keadaan fisiologinya yang boleh berubah-ubah.

Belut itu bersifat hermafrodit, iaitu haiwan yang miliki dua kelamin, dan mampu melakukan penggantian kelamin.

Belut mengalami fasa hidup awalnya sebagai betina dan berubah menjadi jantan setelah dewasa. Apa yang menariknya, belut jantan boleh menukarkan jantinanya menjadi belut betina apabila populasi belut betina menurun di sesebuah habitat.

Bagaimanapun, ketika berlangsungnya proses penggantian kelamin, belut akan menjadi agresif dan mempamerkan ciri-ciri kanibalisma dengan memakan sesama sendiri selama proses tersebut berlangsung.

Orang Melayu tahu sifat fisiologi belut ini itulah sebab haiwan ini dipilih, lalu mereka kaitkan dengan ular yang kita maklum biasa dikaitkan dengan sifat negatif lantas terlahirlah sebuah peribahasa yang terbaik yang menyampaikan mesej orang munafik.

Menanam Tebu di Bibir

Ini pun satu peribahasa yang agak ‘aneh’ jika kita fikirkan lebih mendalam.

Menanam tebu di bibir bermaksud ‘memberi janji – janji manis, orang yang bercakap dengan baik tetapi hatinya bermaksud jahat’.

Kenapa orang Melayu gunakan tebu untuk gambarkan sifat negatif? Bukankah tebu itu satu tumbuhan yang baik lagi manis? Kenapa dikaitkan dengan bibir pula untuk gambarkan janji palsu?

Jika kita teliti struktur tebu, kita akan dapat jawapannya.

Apabila dilihat pada struktur tebu itu sendiri, tebu mempunyai daun yang tajam, kasap dan miang, kulit yang keras dan liat. Ia mempunyai ruas-ruas keras namun begitu menghasilkan air yang manis dan enak rasanya. Tebu mempunyai rasanya yang manis dan sedap tetapi strukturnya mempunyai ciri yang tajam yang pada masa sama akan menyakiti orang lain.

Begitulah juga dapat difahami dengan janji-janji yang ditaburkan, manis didengar dan enak untuk ditelan tetapi ciri janji itu ada mempunyai ciri tajam, keras, miang dan liat. Kemanisan itu miliki durinya yang tersendiri.

Bermakna, daripada contoh yang dikemukakan kita dapat lihat betapa halusnya akal budi Melayu yang diterjemahkan dalam bentuk peribahasa. Apabila dikaji, semakin banyak mutiara pemikiran yang dapat dikorek. Usahlah kita memandang rendah dan memomokkan bangsa kita sebagai malas, tidak saintifik, inovatif dan sebagainya.


Jantan Alpha yang Gagah dan Berani!

Bila bercakap tentang jantan alpha, kita
mesti membayangkan seekor haiwan yang ganas, besar, gagah dan berani. Malah
sifat-sifat yang lain seperti pembuli, menindas, kejam dan diktator juga boleh
dikaitkan dengan jantan alpha. Sifat-sifat ini selalu dikemukakan di dalam
dunia haiwan yang sangat mencabar dan boleh dikatakan ‘savage’. Kalau kita
lihat rantaian makanan di kawasan sekolah seperti daun dimakan ulat, ulat
dimakan oleh burung, burung dimakan ular, ular dimakan orang (eh), kita tidak
akan nampak dunia haiwan ni begitu ganas.

Tetapi kalau kita lihat di Benua Afrika,
barulah kita boleh membayangkan seekor singa yang membaham rusa gazelle dengan
ganas dan berlumuran darah. Ataupun melihat buaya membaham dengan ganas kepala
wildebeest ke dalam sungai. Ini barulah kategori ganas. Dan semestinya yang
menjuarai rantaian makanan adalah jantan alpha pada setiap spesies haiwan
tersebut*.

Jadi berbalik kepada persoalan asal, apakah
perkara asal yang perlu dilakukan oleh jantan alpha?

Mungkin anda pernah mendengar singa jantan
tidur selama 16 jam sehari [1]. Ia adalah benar, hal ini disebabkan mereka
aktif pada waktu malam. Malah mungkin anda juga sangka senangnya hidup sebagai
jantan alpha, tidur banyak boleh terus layak. Sebenarnya tidak begitu, tugasn
sebenarnya lagi berat. Jantan alpha boleh didefinisikan sebagai seekor jantan
yang menguasai kawanan, dan betina alpha adalah seekor betina yang menguasai
kawanan. Hanya seekor sahaja ketua yang berkuasa dalam satu kawanan.

Frans de Waal, seorang pengkaji kelakuan
chimpanzee di Amerika telah menterjemahkan semula terma jantan alpha dengan
ciri-ciri yang sebenar. Beliau berkata dalam Ted Talk beliau pada tahun 2017
berkenaan tajuk ‘alpha male’ [2]. Beliau menunjukkan 2 ciri utama seekor
chimpanzee jantan alpha;

Seperti gambar di bawah, ada beberapa kesimpulan kecil yang dapat dibuat. (1) jantan alpha dalam gambar tersebut bukanlah yang paling besar dalam kumpulan beliau, tetapi antara yang paling handal bergaduh. (2) Beliau ada pakatan sendiri yang terdiri dari kelas yang lain seperti Izaki (rambut kuning) dari kelas C. Kedua-dua ciri ini adalah contoh jelas pada seorang jantan alpha.

Kemudian kita nak kenalpasti apakah lagi yang menjadikan seseorang itu jantan alpha. Frans de Waal menjelaskan lagi bahawa, jantan alpha adalah seorang yang pemurah. Mereka akan cuba berbaik-baik dengan semua pihak untuk mendapat sokongan sebelum dan semasa menjadi jantan alpha. Gambar dibawah menjelaskan secara menyeluruh tentang ciri-ciri jantan alpha. Contohnya Dato’ Seri Najib Tun Razak kelihatan memegang bayi dan terlihat agak kekok dalam gambar tersebut, namun ia memberi petunjuk bahawa Perdana Menteri Malaysia ke-6 ini sedang prihatin kepada rakyat. Beliau sedang membina hubungan baik kepada semua rakyat. Ia adalah ciri jantan alpha untuk memimpin kawanan dan dalam gambar ini memimpin rakyat.

Apa manfaat jadi jantan alpha?

Kalau dalam dunia haiwan, alpha male dapat
mengawan dengan betina yang lebih ramai. Kelebihan mengawan ini akan melahirkan
anak, dan pengukuran kepada kejayan kepada haiwan adalah keberjayaan melahirkan
anak dan mengekalkan genetic individu jantan alpha dalam kawanan dan spesies.
Itu adalah pengukur kepada kejayaan dalam dunia haiwan. Kemudian dapat menguasa
sumber makanan, jantan alpha akan ditakuti oleh jantan dan betina yang lain,
maka eksploitasi sumber makanan akan lebih mudah bagi jantan alpha tersebut.
Yang ketiga adalah kawasan rayau. Jantan alpha seperti harimau, singa dan
pemangsa yang lain memerlukan kawasan rayau yang luas mengikut spesies. Menjadi
jantan alpha akan memberi kelebihan untuk mencari makanan pada kawasan yang
lebih luas.

Tapi apa je tanggungjawab jantan alpha ni?

Ada 2 tanggungjawab besar iaitu; (1) mengawal kawanan dan (2) menjadi empati. Ini dibuktikan oleh Frans de Waal dalam kajian chimpanzee, yang mana jantan alpha akan meleraikan sebarang konflik yang wujud dalam kawanannya. Penyelesaian konflik akan mengukuhkan lagi jawatan jantan alpha dalam kawanan. Bukan sahaja perlu menyelesaikan konflik, tetapi perlu mengkucar-kacirkan pakatan yang ada dalam kawanan anda. Sebarang pakatan lain dalam kawanan akan menjadi ancaman kepada jawatan jantan alpha.

Bagi bahagian menjadi empati pula, ia bertujuan untuk meraih populariti dalam kawanan dan disukai ramai. Malah ia adalah tanggungjawab kepada jantan alpha untuk kekal iaitu menjaga kepentingan ahli kawanan.  Chimpanzee jantan alpha akan lebih kerap menyisir bulu chimpanzee betina, bergerak bersama mantan jantan alpha dan lebih kerap bermain dengan bayi chimpanzee.  Dua perkara ini akan menjadikan jantan alpha itu lebih lama kekal dalam kawanan dan disayangi sehingga ia mati.

Ditulis oleh:

Najmuddin Bin Mohd Faudzir

Pelajar PhD (Primatologi),

Universiti Tun Hussein Onn Malaysia

*Terdapat pengecualian bagi spesies haiwan yang diketuai betina alpha seperti dubuk dan bonobo.

Sumber:


GRIT – Sebab Kenapa IQ Tinggi Tak Semestinya Dapat Markah Bagus

Korang tau tak? Pada tahun 2016, seorang saintis sosial barat yang
telah menukilkan perihal kegigihan ataupun “Grit”. Dia ialah Angela Lee
Duckworth, seorang Professor Ulung Universiti Pennsylvania yang mengkaji dalam
bidang psikologi dan sains sosial.

Dalam bukunya iaitu Grit: The power of passion and perseverance dia membincangkan perihal betapa kegigihan bukan sekadar kepintaran otak dan ketinggian IQ sahaja yang membuahkan kejayaan seseorang. Buku ni hebatnya mampu bertahan pada carta buku terlaris (best seller) atau laku keras The New York Times selama 21 minggu! Yang lagi menarik ialah Duckworth telah berjaya meletakkan perkataan “Grit” sebagai satu trend dalam dunia polisi Pendidikan di Amerika Syarikat.

Duhhh! Bukan ke benda ni suatu common sense yang semua orang tahu? Amende la omputeh ni benda remeh pon nak diperbesar-besarkan lepaih tu buat duit melalui jualan buku.

Pada mula karier pendidikannya sebagai seorang guru, Duckworth mendapati bahawa ketinggian markah ujian dalam kelasnya bukanlah bergantung kepada IQ pelajar-pelajar di dalam kelasnya. Yang mempunyai IQ yang paling tinggi tidak semestinya mencapai markah yang elok dalam ujian dan sebaliknya pada yang mempunyai IQ beshe-beshe.

Jadi dia
mengeluarkan satu persoalan yang baginya agak penting untuk dijawab. Apakah
kebolehan seseorang manusia untuk mempelajari dengan cepat dan mudah itu akan
menjadikan seseorang berjaya dalam pelajaran dan kehidupan? Dalam erti kata
lain, adakah sekiranya kita mampu menghafal dan memahami sesuatu konsep dalam
masa yang singkat akan menjadikan anda seorang insan yang mampu menerobosi
kehidupan yang fana ini dengan jayanya?

Jadi apa dia
buat, dia pergi sambung pengajian dalam bidang psikologi, mengkaji kanak-kanak
dan dewasa daripada latar yang adi sukar (super challenging) bagi
menjawab satu persoalan yang asas:

“Siapa yang
berjaya di sini dan kenapa?”

Duckworth dan teman-teman melakukan kajian terhadap akademi askar dan kaji siapa yang akan kekal dalam latihan dan siapa yang akan menarik diri. Mereka juga melakukan kajian terhadap peserta “National Spelling Bee” dan mengkaji peserta mana yang akan pergi ke pusingan yang paling jauh. Tak cukup lagi, mereka juga pergi ke kawasan yang mempunyai sekolah-sekolah yang bermasalah dan mengkaji cikgu mana yang akan bertahan di tempat-tempat tersebut dan mampu meningkatkan pembelajaran pelajar dan pelbagai lagi kajian yang telah dilakukan.

Penamatan
latihan ketenteraan Tengku Hassanal Ibrahim Alam Shah di UK. Perlukan banyak
grit ni!

Dalam konteks-konteks yang berbeza tadi, Duckworth perasan bahawa intelek sosial, kehenseman dan kecantikan, kesadoan dan yang paling penting IQ tidaklah menjadi penyebab utama mengapa seseorang itu berjaya.

Satu persamaan yang
ada pada semua subjek kajian yang berjaya ada ialah “Grit”.

Jadi apa itu Grit? Grit ialah kesungguhan (passion) dan ketabahan (perseverance) untuk matlamat jangka masa lama. Grit ialah stamina untuk menghadapi hari-hari bukan hanya untuk minggu yang akan datang, bulan yang akan datang malah tahun yang akan datang. Ini juga ditambah dengan pembantingan tulang yang bersungguh-sungguh untuk menjadikan masa depan dan matlamat anda menjadi realiti. Dalam Bahasa Melayu orang cakap gigih. Kan senang gitu.

Duckworth dan rakan-rakan sekali lagi melakukan kajian terhadap beribu-ribu pelajar di sekolah-sekolah awam Chicago. Mereka dikehendaki untuk menjawab soal selidik grit dan setelah setahun, data mereka diambil sekiranya mereka berjaya menamatkan persekolahan ataupun tidak. Ye, diorang amik kira tentang status lain yang objektif contohnya pendapatan keluarga, markah peperiksaan, malah betapa mereka rasa selamat di sekolah (alah sekolah US kan suka tembak-menembak. Haha “First World Country”. Korang rasa takut nak pi sekolah kat Malaysia ni pun sebab cikgu disiplin dan demerit.) Dapatan mereka ialah, pelajar yang tinggi markah gritnya akan berjaya menamatkan sekolah dengan jumlah yang ketara.

Konklusi
Duckworth ialah, tidak kisahlah siapa anda, seorang youtuber, pembakar biskut,
pelajar anyaman bakul, grit anda akan menentukan betapa jauh anda akan
pergi dalam kehidupan.

Jadi kalau grit ni merupakan faktor yang paling penting untuk menjadikan seseorang itu berjaya macam mana kita nak tingkatkan grit kita?

Jawapannya
ialah: Duckworth sendiri pun tak tahu.

Duckworth
sendiri mengakui banyak lagi sains tak tahu pasal grit ni. Yelah, camne
nak tau seseorang tu gigih ke tak. Kalau tanya asyik dapat jawapan, hanya Tuhan
yang layak judge usaha aku.

Apa yang pasti
daripada kajian Duckworth ialah bakat (talent) anda takkan menjadikan
anda seorang yang gritty. Ramai je orang yang berbakat dalam kajian ni
tetapi tak komited dan akhirnya tak berjaya dalam sesuatu perkara. Malahan,
lagi menariknya dapatan kajian menunjukkan grit mempunyai persamaan
songsang (inversely related) dengan bakat!

Setakat ini,
idea yang paling menarik Duckworth boleh terima untuk meningkatkan grit
ialah dengan “Growth Mindset” (Mindset Tumbesaran). Idea bahawa
kebolehan anda untuk belajar bukanlah kaku dan tetap, tetapi berubah-ubah
mengikut usaha dan daya yang kita letak. Dalam kajian ini, sekumpulan
kanak-kanak yang telah diajar bahawa otak akan berkembang sekiranya dicabar
dengan onak duri, adalah lebih tabah menghadapi cabaran apabila mereka gagal.
Ini kerana mereka percaya bahawa kegagalan bukan selama-lamanya!

Jadi, sekiranya
kita ingin menjadi gritty berjaya dalam kehidupan, kita seharusnya
bersedia untuk gagal, membuat kesilapan, memulakan semula DENGAN SYARAT kita
belajar daripada kesilapan-kesilapan tersebut! Lepas ni jangan mengada pergi
langgar PKP merentasi negeri dan cakap kat abam pulis, Azri cakap nak dapatkan grit
kena melakukan kesalahan!

Anda tahu
tak, umat Islam telah diajar dengan konsep teguh mengikuti suatu jalan 1441
tahun yang lepas. Bukan sekadar teguh untuk mencapai matlamat sesuatu, tetapi
juga dengan harapan agar Allah meredhai perjuangan kita melakukan sesuatu.
Seseorang muslim itu juga akan tetap kekal dengan perjuangannya mencapai
matlamat kerana ia memahami bahawa tiada suatu ujian pun yang Allah telah
berikan kepadanya melainkan dengan kemampuan dan dayanya dan sekiranya ia
menghadapi kesukaran ia tahu bahawa Allah ada bersamanya.

“Allah tidak akan membebankan seseorang hamba itu melainkan
dengan apa yang terdaya olehnya” (Al-Baqarah, 2:286)

“Sesungguhnya
orang-orang yang menegaskan keyakinannya dengan berkata: “Tuhan kami ialah
Allah”, kemudian mereka tetap teguh di atas jalan yang betul, maka tidak
ada kebimbangan terhadap mereka, dan mereka pula tidak akan berdukacita.
(Al-Ahqaf, 46:13)

Dekat sini
perlu ditekankan bahawa, kita tidak boleh mengetepikan kajian-kajian sains,
namun belajar daripadanya, malah bekerja keras lebih daripada dapatan kajian
kerana matlamat duniawi punyai pengakhirannya. Selepas anda memperolehi markah
100 then what’s next? Selepas anda dapat biasiswa MARA then what’s
next? Selepas anda menjadi Hokage what’s next? Adakah anda akan
berhenti menjadi gritty?

Namun
matlamat seorang muslim adalah untuk masuk syurga dan mendapat redha Allah dan
kita takkan mencapainya sehingga kita menghembuskan nafas terakhir. Maka
bukankah sepatutnya seorang muslim itu adalah seorang yang gritty sampai
mati?

Best gak
boleh buat tagline, gritty sampai mati!


Fakta – fakta sejarah yang rosakkan tanggapan masa kita

Masa berlalu begitu cepat, kadang – kadang kita tak sedar sesuatu itu begitu jauh selang masanya daripada sangkaan kita.

Bila disebut tahun 90 – an, kita masih miliki persepsi ia cumalah belasan tahun lepas, tapi sebenarnya selang masanya adalah 30 tahun yang lalu. Wah lamanya. Tua dah anak – anak 90 an sebenarnya.

Dan apabila kita dipertontonkan dengan beberapa figura dan fakta sejarah, kadang – kadang kita miliki persepsi masa yang salah. Kita ingat satu hal sejarah itu tak lah lama sangat, tapi sebenarnya ia lebih lama daripada sangkaan kita, begitulah sebaliknya.

Jadi berikut adalah beberapa fakta – fakta sejarah yang merosakkan tanggapan masa kita.

1.      Dari masa Pluto ditemui sampai waktu ia hilang gelaran planet dia, dia tak sempat pun habiskan satu lingkaran keliling matahari.

Kesian Pluto, planet kecil yang jauh terpinggir itu ditemui dan dinamakan sebagai planet yang rasmi adalah pada tahun 1930. Tapi tak lama kemudian, manusia menarik balik gelaran planetnya kepada planet kerdil ja, pada tahun 2006, 76 tahun setelah itu. Belum sempat pun dia habiskan satu lingkaran keliling matahari, sebab dia perlukan 248 tahun. Belum sempat dia sambut birthday sebagai planet dia dah jatuhkan dia.

2.      Ada paus yang hidup lagi lama dari Istana Seri Menanti

Istana Seri Menanti ni adalah satu istana lama tanah Melayu yang merupakan warisan sejarah penting negara. Istana ni dibuat lama dah seratus tahun lepas pada tahun 1902 di Negeri Sembilan dan jadi tempat tinggal rasmi Yang di Pertuan Besar Negeri Sembilan.

Bangunan ni kita anggap lama dah, dan lebih kurang pembina – pembina asal yang membina istana ni mungkin semua dah tak ada dah. Tapi boleh jadi ada paus yang dah hidup waktu Istana tu baru dibina dan masih hidup sampai sekarang sebab panjang hidup paus Bowhead adalah hampir 200 tahun.

3.      Cleopatra hidup lagi dekat dengan Iphone berbanding piramid pertama

Cleopatra adalah antara pemimpin perempuan yang paling terkenal dalam sejarah. Dia memerintah Mesir pada abad pertama SM dan jugak dianggap sebagai antara pemerintah wanita tercantik dalam sejarah, sehingga berjaya menawan hati Marc Antony, general Rome.

Sebab Cleopatra ni hidup di Mesir, jadi orang memang biasa kaitkan dia dengan sejarah piramid, tapi sebenarnya cleopatra hidup lagi dekat dengan penciptaan Iphone berbanding dengan penciptaan piramid pertama.

Piramid Giza siap tahun 2560 SM, 2500 tahun sebelum Cleopatra. Iphone diperkenalkan  2007, 2037 tahun selepas Cleopatra. Hah?

4.      Bila Piramid Giza dibina, gajah mamot masih lagi hidup

Eh jap, bukan gajah mamot yang dah pupus ni ni tinggal sekali dengan dinosaur ke? Habis cerita Ice Age 3 tu apa?

Rupa – rupanya gajah mamot tinggal sekali berkongsi planet dengan manusia satu ketika dulu. Populasi terakhir gajah mamot adalah di Pulau Wrangel, Rusia dan tak pupus sampailah tahun 2000 SM. Pembinaan Piramid Giza berlaku cuma 100 tahun sebelum tu.

5.      Al Azhar dah wujud beratus tahun sebelum empayar Aztec

Kat mana pernah dengar empayar Aztec ni ek? Oh empayar yang buat ritual korbankan orang atas altar tu ek? Yang buat pyramid ni? Yang ada pawang sihir pelik – pelik tu? Mesti diorang dah wujud beribu – ribu tahun kan?

Sebenarnya empayar Aztec ni wujud lamaa selepas Universiti al Azhar. Universiti al Azhar dibina tahun 970 M sedangkan empayar Aztec ni diasaskan di Mexico tahun 1428 M sampailah dijajah oleh kuasa Sepanyol pada tahun 1521. Oh pahlawan2 mereka hebat – hebat, tapi semua kalah sebab penyakit cacar air dah menjangkiti empayar tu.

6.      Hukum Bunuh Gilotin terakhir adalah waktu filem Star Wars mula ditayangkan.

Hukuman gilotin adalah hukuman bunuh yang menggunakan kerangka kayu tinggi untuk menjatuhkan pisau, lantas memenggal kepala tahanan. Kita biasa tengok ni dalam cerita – cerita empayar Inggeris klasik zaman pertengahan, dan ia sangat popular penggunaannya sewaktu revolusi Perancis 1792.

Hukuman mati gilotin ini kemudian diharamkan ye lah, sebab tak sesuai la kot untuk zaman moden ni. Bayangkan orang letak gilotin ni tengah – tengah Aeon, sambil beli belah sambil tengok benda lain masuk dalam bakul. Tapi ia tak diharamkan lamaa ratusan tahun dulu, sebaliknya hukuman ini ditamatkan pada tahun 1977, 3 bulan lepas Star Wars pertama ditayangkan.

7.      Nintendo diasaskan pada waktu sama dengan Hitler lahir

Ini mungkin paling meletupkan otak.

Nintendo adalah syarikat gaming Jepun yang popular dengan watak Mario, tukang paip Itali yang cakap bahasa Inggeris dan nampak macam orang Mexico. Wow multicultural betul.

Kita ingat dia wujud paling awal pun tahun 1960 tapi sebenarnya dia dah ada sejak tahun 1889 tahun kelahiran Hitler. Dan dia terselamat zaman World War 1 dan WW2. Sebenarnya, bom atom US patut dilepaskan di Kyoto, tempat operasi Nintendo. Tapi kemudian ditukar kepada Nagasaki. Maksudnya kalau bom atom tu tak jadi ditukar destinasinya, kita mungkin tak ada Nintendo sekarang.


Teori – teori Saintifik Ditemui Orang Melayu yang Kita Tak Tahu

Dari dulu, pembelajaran sains kita di sekolah – sekolah sentiasa dilatari dengan nama – nama penemuan dan teori saintifik orang Barat. Nama – nama seperti Newton’s Law, Lenz’s law, Boolean, Gauss, Einstein’s theory of relativity, nombor Planck, Bohr model, Boyle’s law, Hubble constant, Heisenberg uncertainty principle, dan lain lain adalah penemuan dan teori saintifik yang ditampal dengan nama – nama Barat, lantas memberi konotasi bahawa sains seolah – olah hanya dimiliki oleh mereka.

Mengapa agaknya? Mungkin sebab yang biasa dijelaskan adalah kerana mereka memang banyak bereksperimen, banyak terlibat dengan sains sejak dari 500 tahun lepas, iaitu setelah mereka mencapai zaman pencerahan.

Namun begitu, boleh jadi juga kerana sebab lain. Boleh jadi juga kita asyik mendengar teori – teori dan penemuan saintifik yang ditempel dengan nama orang Barat adalah kegiatan mereka meng’klaim’ nama, walaupun pada penemuan – penemuan yang ditemui orang lain.

Dalam sejarah, terdapat banyak contoh penemuan saintifik yang diberikan nama bukan kepada empunya penemu yang asal, antaranya:

Malah ada satu peraturan yang mengatakan bahawa tak ada penemuan saintifik yang sebenarnya diberi nama kepada penemu yang asal. Law of eponymy.

Jadi yang akan tentukan nama siapa yang melekat pada satu teori atau penemuan adalah masyarakat. Masyarakat yang pilih nama siapa yang diorang yang tempel walaupun penemuan tu semua orang dah lama dah, dan nama yang ditempel tu tak ada sorang pun kenal (seperti Dunning Kruger Effect yang hakikatnya sama seperti peribahasa ‘jadi resmi padi, makin tunduk makin berisi’ atau kata – kata imam Syafi’e “makin aku belajar, makin aku rasa diri ku bodoh”)

Kesimpulannya, kitalah yang perlu menaikkan penemuan saintifik bangsa kita sendiri. Maka, berikut adalah beberapa teori – teori saintifik yang ditemui orang Melayu yang kita tak ketahui.

Fungsi Permukaan Said Ball

Konsep ini diperkenalkan oleh Yang Berbahagia Profesor Emeritus Dato’ Dr. Hassan bin Said dan digunapakai dalam Reka Bentuk Geometri Dengan Bantuan Komputer (Computer Aided Geometric Design)

Prof Hassan Said telah berjaya mengitlakkan (generalize) fungsi asas Ball kubik kepada polinomial darjah yang lebih tinggi untuk permukaan.

Fungsi permukaan Said Ball ini digunakan dalam teknik untuk mengubah saiz imej digital. Masalah apabila kita mengubah saiz adalah ia akan kelihatan terpecah – pecah, tak licin dan memakan kuasa pemprosesan yang besar.

Fungsi Said Ball boleh mengisi ruangan pada maklumat piksel yang hilang dalam imej yang dihasilkan sehingga boleh mendatangkan ketepatan pada kualiti imej.

Aerofracturelastic

Aerofracturelastic adalah kaedah penilaian penyebaran rekahan pada sayap pesawat akibat daya angin, menggunakan Extended Finite Element Modeling.

Kaedah ini diperkenalkan oleh Dr Nur Azam Abdullah, PhD di fakulti kejuruteraan Mekanikal di University of Sheffield yang sekarang merupakan Pensyarah kanan di jabatan kejuruteraan mekanikal- aeroangkasa.

Beliau mendapati bahawa angin yang datang secara tiba -tiba ketika penerbangan boleh menyebabkan sayap kapal terbang bergetar secara membengkok dan terpulas. Disebabkan daya tarikan yang boleh mengakibatkan perkembangan rekahan, maka Dr Nur Azam membuat kajian untuk meramal sifat rekahan tersebut.

Ini adalah teknik terbaru untuk meramal penyebaran rekahan pada sayap pesawat yang belum pernah dibuat sebelum ini. Menurut pengkaji, kaedah ini dianggap maju melangkaui 5 tahun berbanding kaedah sedia ada yang belum digunapakai oleh industri kapal terbang termaju.

Nombor Fawzal

Nombor Fawzal merupakan kuantiti nirdimensi (dimensionless quantity) yang menerangkan nisbah pemindahan haba perolakan atau kapasiti penyejukan dengan kuasa yang digunakan oleh reka bentuk tersebut. Pada awalnya ia dikenali dengan Indeks Prestasi Penyejukan Rotor.

Kuantiti tersebut telah diperkenalkan Dr Ahmad Syahid Ahmad Fawzal (Aid Fawzal) Istilah kuantiti tersebut kemudiannya ditukar kepada Nombor Fawzal (Fa) yang mengambil nama sempena nama bapa beliau iaitu Ahmad Fawzal.

Nombor tersebut digunakan untuk membantu menentukan prestasi penyejukan apabila parameter reka bentuk berubah terutama apabila mengendalikan kajian parametrik. Secara umumnya, semakin tinggi nombor Fawzal, semakin baik prestasi penyejukan.

Kini produk ciptaan mereka telah diguna pakai oleh beberapa pengeluar supercar dan hypercar bersama dengan “teknologi sistem penyejukan” yang telah beliau hasilkan. Dr Ahmad Syahid juga adalah antara pencipta sulung dalam “teknik penyejukan rotor” untuk mesin elektrik berkuasa tinggi.


Perjalanan Ayam dari Reban hingga ke kuali

Bayangkan, tengah PKP ni, tetiba kerajaan mengumumkan “semua restoran boleh beroperasi seperti sedia kala dan pelanggan boleh makan di restoran”. Anda dengan keterujaan dua bulan tak makan luar, bergegas ibarat mercun roket untuk ke kedai nasi kandar yang berada 200 meter di depan rumah anda.

Anda yang begitu kempunan tak makan luar, memesan nasi kandar ayam goreng berempah xtra spesel yang umami, juicy, pedas dan kaw. Huffff berasap-asap ayam dia. Ketika anda sedang menggigit dan menikmati krap-krup rangup drumstick, anda terfikir macam mana kedai-kedai makan yang lain mampu memenuhi permintaan orang yang kebulur macam anda untuk senantiasa menikmati ayam, daging yang paling versatile Allah ciptakan?

Di Twitter, seorang pengurus syarikat pembekal dan penternak ayam yang bernama Aiman Syafiq (@aiman_997; baru berusia 22 tahun tau!) telah berkongsi bersama para warga net fasal rantaian bekalan (supply chain) ayam segar sehingga ke restoran kegemaran anda mahupun kedai menjual daging ayam.

Anak laa ayamm

Orang selalu bergaduh tentang apa yang datang dahulu, ayam atau telur? Itu semua persoalan yang memeningkan kepala, yang anda perlu tahu, permulaan ayam segar pun daripada pusat tetasan, dan pusat tetasan ini berbeza daripada pusat penternakan.

Pusat tetasan hanya membekalkan anak ayam kepada para penternak, dan menurut Aiman, mereka membeli ayam berumur 1 hari (Day Old Chicken; DOC) pada setiap hari. Baka ayam yang digunakan ialah ayam broiler (ayam pedaging; Gallus gallus domesticus). Ayam baka ini merupakan hasil pembiakan silang yang dilakukan lebih kurang 100 tahun lepas. Pada mulanya yang dibiaksilangkan ialah daripada baka ayam Cornish dan Plymouth Rock atas faktor pembiakan yang mudah, banyak dan daging yang lebih lumayan. Namun, ayam pedaging yang moden adalah sangat berbeza dengan baka silang Cornish-Rock yang asal, kerana terdapat baka lain juga digunakan untuk kepelbagaian dan menguatkan sifat baka.

Seperti norma kehidupan, anak-anak memang banyak songeh, dan anak ayam tidak terkecuali. Mereka memerlukan suasana yang optimal bagi menjalani tumbesaran yang terbaik seperti suhu, makanan malah kelembapan suasana broiler room (reban besar).

2 minggu yang terawal ayam adalah saat-saat yang terpenting bagi membenarkan anak ayam mencapai cita-citanya untuk menjadi ayam segar yang berjaya. Hal ini kerana, ini merupakan zaman mereka belum lagi mampu untuk mengawal proses metabolik badan, lantas menyukarkan mereka untuk mengawal suhu badan.

Masalah ini dihadapi kerana ketiadaan ibu ayam untuk memeluk mereka dan keadaan reban yang tertutup, tanpa matahari. Oleh itu, di reban, mereka akan dipancarkan dibawah cahaya lampu yang agak panas bagi menggantikan dakapan ibu ayam yang hangat.

Suhu reban seharusnya dijaga rapi supaya berada sekitar 34-35°C. Sekiranya suhu terlebih, anak ayam panting (mencungap-cungap) untuk mengeluarkan haba. Ini bukan sahaja menyebabkan anak ayam akan kekurangan air, tapi juga menyebabkan mereka tidak lalu untuk makan lantas menyusutkan berat badan mereka.

Selepas lebih kurang 4 minggu, ayam yang telah selamat bergraduasi daripada perindukan, akan menjadi ayam yang sihat, berjaya dan sedia untuk dihantar ke tempat-tempat yang sepatutnya.

Logistik

Sebelum nak naik “flight” ke institusi-institusi gastronomi yang seterusnya, ayam-ayam ini perlu ditangkap dan dibakulkan. Dalam dua jam, ladang Encik Aiman boleh membakulkan 4416 ayam bersamaan 368 bakul ataupun satu lori penuh. Kemudian, ayam-ayam ini akan dihantar ke pusat penyembelihan di mana ayam tersebut akan diproses untuk menjadi daging yang akan disulam indah dengan ramuan oleh chef, tukang masak yang pakar mahupun anda sendiri di dapur.

Setiap pusingan proses yang berlaku daripada mula sehingga akhir di ladang ternakan Encik Aiman akan mengambil masa dua bulan, dan menghasilkan 600,000 ribu ekor ayam. Ini bermakna ladang Encik Aiman mampu menghasilkan 3.6 juta ekor ayam setahun. Satu ladang sahaja sebenarnya tak cukup memandangkan orang Malaysia memakan 1.8 juta ekor ayam SEHARI!

Pertaniaan ialah perniagaan dan ilmu

Kami di Ajar sangat berterima kasih atas kesudian Encik Aiman Syafiq untuk membenarkan kami berkongsi ciapan miliknya bagi menyediakan artikel ini. Seperti yang anda telah baca, pertanian bukan sahaja satu perniagaan yang mampu untuk menguntungkan ummah, namun juga memerlukan ilmu yang luas supaya ayam-ayam ini mampu diternak dengan optimal, rahmah dan berperikemanusiaan.

Berikut ialah saluran Youtube Encik Aiman di mana beliau berkongsi mengenai ladangnya, jemput subscribe dan belajar daripada beliau: https://t.co/PSETfjRleK?amp=1 .

Kami mendoakan agar lebih ramai umat Islam mencebur bidang perniagaan dan membuang stigma masyarakat bahawa pertaniaan hanya melayakkan seseorang itu terporok di kampung. Tanpa penternak macam Encik Aiman, awak tak makan tau!

Rujukan


Ini Warna Paling Hodoh

Rasanya hampir setiap orang pernah ditanyakan warna kegemaran masing – masing.

Banyak yang memilih biru kerana ia menenangkan, merah kerana warna yang melambangkan cinta, dan hijau untuk kesihatan, atau hitam kerana ia bermisteri.

Tapi apa agaknya warna yang paling hodoh? Wujud ke warna tersebut?

Maka ayuh kita berkenalan dengan warna Pantone 448C yang dinobatkan sebagai warna paling hodoh dalam dunia.

Warna tersebut adalah sejenis warna dalam sistem pewarnaan Pantone, yang dipanggil juga sebagai warna ‘coklat gelap menjemukan’.

Pemilihan warna tersebut bukanlah dibuat sesuka hati oleh seorang dua ahli politik yang ada isu peribadi dengan warna itu. Mana tahu, mungkin warna dinding restoran tempat mereka berpisah dengan kekasih lama.

Sebaliknya ia dipilih berdasarkan kajian agensi di Australia yang mahu mengurangkan galakan untuk orang membeli paket rokok.

Misinya adalah – pilih satu warna yang punyalah hodoh sampai orang rasa tak teringin untuk membeli paket rokok. Lebih kurang seperti tindakan meletak gambar kanser pada kotak rokok.

Agensi di Gfk Bluemoon memilih warna yang tidak berapa menawan ini setelah membuat kaji selidik ke atas ribuan perokok berkenaan warna mana yang paling tidak disukai mereka. Pantone 448C ini mendapat undian paling tinggi kerana responden rata – rata mengaitkannya dengan ‘kotoran’, ‘kematian’ dan ‘tar’.

Warna ini kemudian digunakan pada paket rokok di Perancis, UK, Norway, New Zealand, Slovenia, Arab Saudi dan Turki.


Kenapa monyet penting?

Mesti anda tertanya-tanya kenapa monyet penting kat bumi ini. Kenapa monyet, beruk, kera, gorilla, chimpanzee, lemur, lutung dan segala keturunannya penting kat muka bumi ini? Selain daripada tercatat bagaimana sebilangan kaum bani israil yang disumpah menjadi monyet dalam Al-Quran dan bagaimana teori Darwin digembar-gemburkan bahawa manusia datang daripada monyet, apa sebenarnya fungsi monyet atau lebih tepat primat dalam muka bumi ini?

Sebagai pengenalan, primat adalah salah sebuah order dalam taksonomi mammalia. Ia diteorikan berevolusi dari order Scandentia (seperti tupai) kira-kira 82.8 juta tahun dahulu (Eizirik et al. 2004). Order primate boleh dicirikan sebagai mammalia berplasenta, berkuku, dengan orbit dikelilingi tulang, mempunyai 3 jenis gigi yang sekurang-kurang sekali tumbuh dalam kitaran hidup, otaknya mempunyai lob hadapan dan calcarine sulcus, mempunyai sepasang jari yang bertentangan dengan jari lain, mempunyai kuku rata, mempunyai caecum (pangkal usus besar), penis, testis scrotal dan dua pectoral mammae (Mivart 1873). Ini adalah definisi klasik untuk mencirikan primat atau lebih sinonim dengan nama monyet.

Kepelbagian primat ini boleh didapati sekecil-kecil lemur tikus (Microcebus berthae) seberat 31g dan sebesar-besar gorilla (Gorilla gorilla) seberat 195kg. Ia boleh didapati di benua Amerika tengah, Amerika Selatan, Afrika, Eropah Selatan, Pulau Madagascar, Asia tengah, Asia Selatan, Asia Timur, dan Asia Tenggara. Haiwan ini amat unik dari segi kemajuan perkembangan kepintaran dan struktur social kerana menghampiri manusia. Apatah lagi dari persamaan jujukan DNA chimpanzee menghampiri 98% sama seperti manusia.

Namun apa kepentingan mereka terhadap alam sekitar, manusia, mahupun kepada cabang-cabang ilmu yang lain?

Mari kita mulakan kepentingan monyet ini dengan yang paling signifikan kepada mereka; kepentingan ekologi. Primat adalah pemangsa, mangsa dan pesaing dalam rantaian makanan di habitat mereka dimana peranan ini akan mengukuh struktur, fungsi dan kebolehtahanan ekosistem. Umumnya, monyet merupakan pemakan buah dan tumbuhan yang lain. Dalam kajian kami, monyet didapati memakan buah, biji, dedaun, pucuk, kulit kayu dan bunga. Aktiviti pemakanan ini membantu secara terus untuk penyebaran benih pokok-pokok hutan dan pendebungaan. Bahkan pemakanan dedaun akan menggalakkan tumbesaran pokok-pokok hutan yang tak diganggu manusia. Khususnya pokok hutan yang bersaiz besar seperti buah mangga, ara, yang memerlukan penyebar benih yang besar seperti ungka tangan putih (Hylobates lar). Strategi bagi pokok hutan untuk menyebar benih akan menjadikan buah-buahan mereka semenarik mungkin untuk primat dan burung untuk makan. Melalui cara ini, mereka akan lebih berjaya bermandiri apabila benih mereka tersebar jauh.

Primat pula membantu pokok ini dengan empat strategi berdasarkan kumpulan masing-masing. Orangutan dari kumpulan primat besar (great ape) menyebar benih dengan kawasan rayau yang luas dan kapasiti perut yang besar. Dengan cara ini, benih yang terdapat dalam perut orangutan akan berpeluang bercambah lebih jauh dari pokok induk. Ungka, mampu mencapai pokok hutan yang tinggi dan bergerak menelusuri pokok hutan dengan pantas selaju 40 km/h. Dengan cara ini, pokok hutan yang tinggi akan mampu dicapai ungka dan disebar benih oleh ungka dengan berjaya. Kera adalah primat yang bergerak dalam kawanan yang ramai yang boleh mencecah sehingga 50 individu. Mereka membantu menyebar benih dengan membawa kawanan yang besar dan meningkatkan peluang percambahan benih pokok dengan lebih tinggi. Lutong, dari kawanan primat pemakan daun spesifik meminati kulit buah dan tidak memakan biji buah. Maka ia tidak akan mencederakan biji buah untuk biji tersebut bercambah menjadi anak pokok yang baru. Begitulah pentingnya primat kepada ekosistem sekitarnya selain daripada memangsa serangga, dan menjadi mangsa untuk pemangsa yang lebih besar seperti helang dan kucing pemangsa (harimau, kucing hutan, anjing).

Dalam menilai kepentingan mereka yang kedua, kita boleh lihat pada aspek perubatan dan haiwan model. Primat telah menjadi model bagi menguji vaksin, antivirus, ubatan dan model bagi pelbagai penyakit lagi. Sebagai contoh adalah virus COVID-19 yang melanda dunia ketika ini, primat seperti kera (Macaca fascicularis) dan kera Rhesus (Macaca mulatta) telah dijadikan model haiwan untuk menguji antivirus dan vaksin. Mereka juga telah menjadi model bagi penyakit HIV/AIDS, atherosclerosis, penyakit pernafasan, dadah psikoaktif, kesihatan mental, endokrinologi dan immunologi. Struktur sosial mereka yang mempunyai banyak persamaan dengan manusia menjadikan mereka model untuk memahami struktur sosial, kasta, pengurusan konflik, keibubapaan, kognitif, pembelajaran dan memori, dan evolusi penggunaan alatan dan Bahasa. Mereka telah menyumbang kepada pemahaman yang tinggi dan mendalam terhadap ilmu-ilmu yang tidak dapat diteroka sebelum ini. Bahkan model badan mereka telah menjadi salah satu asbab kepada kemajuan vaksin dan perubatan dunia moden ketika ini. Bahkan menurut petua di hutan, apa yang kera makan, kita boleh makan melalui penilaian awal. Mereka adalah guru yang kita boleh contohi di dalam hutan mahupun dunia moden.

Kepentingan terakhir ini adalah berkaitan dengan kemasyarakatan dan kebudayaan manusia. Primat telah menjadi haiwan penting dalam kebudayaan manusia secara global. Sebagai contoh, lutong Hanuman (Semnopithecus entellus) adalah salah satu dewa dalam agama Hindu. Primat juga telah disebut dalam Al-Quran dalam surah Al-Baqarah ayat 65 yang mafhumnya:

“Dan sesungguhnya telah kamu ketahui orang-orang yang melanggar di antaramu pada hari Sabtu, lalu Kami berfirman kepada mereka, ‘Jadilah kamu kera yang hina’,” (QS. Al-Baqarah: 65).

Dalam hikayat sang kancil juga disebut kisah sang kancil dan monyet yang menunjukkan kepentingan sosiobudaya haiwan ini dalam peradaban dunia melayu. Walaupun kepentingan ini tidak dilihat darurat dalam erti kata fizikal, ia tetap salah satu item dari keseluruhan hidup manusia.

Sebagai penutup, jika anda lihat primat ini sebagai makhluk pengacau sebelum ini, percayalah ia lebih daripada itu dan mempunyai kepentingan yang besar pada kehidupan anda secara amnya. Mereka juga makhluk yang diciptakan oleh Allah dan semestinya mempunyai manfaat di dunia ini. Wallahu’alam.

*Artikel ini diolah dari makalah ulasan Impending extinction crisis of the world’s primates: Why primates matter oleh Estrada et al. 2017.

Ditulis oleh:

Najmuddin Bin Mohd Faudzir

Pelajar PhD (Primatologi) UTHM,

Rujukan:

Eizirik, E., Murphy, W. J., Springer, M. S., & O’Brien, S. J. (2004). Molecular phylogeny and dating of early primate divergences. In Ross C. F. & Kay, R. F.  Anthropoid Origins. Boston, MA: Springer. 45-64.

Estrada, A., Garber, P.A., Rylands, A.B., Roos, C., Fernandez-Duque, E., Di Fiore, A., Nekaris, K.A.I., Nijman, V., Heymann, E.W., Lambert, J.E. and Rovero, F., 2017. Impending extinction crisis of the world’s primates: Why primates matter. Science advances, 3(1), p.e1600946.

Mivart, St. G., (1873). On Lepilemur and Cheirogaleus, and on the zoological rank of the Lemuroidea. Proc. Zool. Soc. Lond. 1873. 484–510.


Ayam Suntik Merosakkan Manusia?

Seingat saya dulu, bahkan kini, kecoh bahawa ayam yang kita makan di pasaran itu semuanya adalah ayam yang disuntik dengan hormon supaya membesar dengan cepat dan gemuk. Pada masa yang sama, ada juga yang berkonspirasi bahawa suntik-menyuntik ayam ini ialah agenda untuk merosakkan kehidupan manusia.

Sekali lagi, encik Aiman daripada artikel kami tentang hikayat ayam minggu lepas berkongsi sedikit ilmu beliau berkenaan dengan ayam suntik. Persoalan pertama yang kita perlu jawab ialah, benarkah bahawa ayam yang terdapat di pasaran telah disuntik?

Jawapannya: Ya. Tetapi bukan pada ayam yang anda makan dan bukan dengan hormon, tetapi vaksin. Amalan suntikan hormon pada ayam telah diberhentikan pada tahun 80-an (FLFAM).

Ayam pun perlu diimunisasikan

Sebelum kita pergi kepada apa yang disuntik ke dalam ayam, kita perlu ketahui terdapat tiga ayam (poultry) yang mempunyai fungsi dan peranan yang berbeza:

Ayam baka ni tak lain tak bukan, kerjanya bertelur sahaja dan harus dipasang-pasangkan untuk mengawan. Ayam betina akan menghasilkan telur kuning (yolk) yang seterusnya akan mengembara melalui tiub ovari. Ayam jantan diperlukan bagi mempersenyawakan telur kuning tersebut lalu menghasilkan embrio. Setelah disenyawakan selama lebih kurang 24 jam, terhasillah telur yang akan menetaskan anak ayam.

Ayam penelur pula lebih kurang sama, tetapi tidak dipasangkan dengan ayam jantan. Hal ini adalah untuk menghasilkan telur yang tidak berembrio. Ni telur yang korang makan hari-hari tu. Jadi, tak perlulah rasa bersalah dan bermonolog “kalau makan telur aku makan anak ayam yang cumilsz :’( ”.

Kedua-dua ayam ini disuntik dengan vaksin. Seperti manusia, ayam pun tidak kebal dengan pelbagai penyakit dan memerlukan suntikan vaksin. Suntikan yang dilakukan pada ayam adalah seperti di leher, dada, kepak, kaki dan bontot.

Sekiranya tidak disuntik, ayam tersebut mungkin terdedah dengan beberapa penyakit seperti:

Ayam yang anda makan

“TaPi sAYa TawRqZ SuWker DEngaNs SunTiK-mENyuNtiK nI”. Aduhai. Jangan risau ye, ayam yang anda makan tu, iaitu ayam pedaging, tidak disuntik. Ayam ni masih lagi diberikan vaksin, tetapi melalui minuman dan yang digunakan secara meluas ialah untuk Infection Bursal Disease (IBD). Ye la, takkan nak makan ayam yang berpenyakit dan murung kan?

Kebajikan ayam itu satu rahmah

Vaksin yang diberikan kepada ayam-ayam baka ini merupakan tanggungjawab penternak seperti encik Aiman menunjukkan rahmatan lil alamin manusia kepada alam di samping memastikan ayam yang sampai di pinggan anda nanti ialah ayam yang tidak berpenyakit.

Bukankah Allah menurunkan kita sebagai khalifah yang akan menjaga kebajikan alam? Anda tak kesian ke ayam kena kemurungan kalau tak divaksin? L

Begitu juga, dengan ura-ura mahupun tohmahan yang diberikan pada ayam, kita kena kaji sebelum kita menerima dan mentaklid secara buta dan bulat-bulat.

Pertaniaan ialah perniagaan dan ilmu

Kami di Ajar sangat berterima kasih atas kesudian Encik Aiman Syafiq untuk membenarkan kami berkongsi ciapan miliknya bagi menyediakan artikel ini. Seperti yang anda telah baca, pertanian bukan sahaja satu perniagaan yang mampu untuk menguntungkan ummah, namun juga memerlukan ilmu yang luas supaya ayam-ayam ini mampu diternak dengan optimal, rahmah dan berperikemanusiaan.

Berikut ialah saluran Youtube Encik Aiman di mana beliau berkongsi mengenai ladangnya, jemput subscribe dan belajar daripada beliau:

Kami mendoakan agar lebih ramai umat Islam mencebur bidang perniagaan dan membuang stigma masyarakat bahawa pertaniaan hanya melayakkan seseorang itu terporok di kampung. Tanpa penternak macam Encik Aiman, awak tak makan tau!

Rujukan


Nombor 0 – Ciptaan Agung Manusia yang Sebenarnya Dicipta orang Melayu

0, 1, 2, 3, 4, 5, 6, 7, 8, 9

Inilah 10 angka yang kita gunakan setiap hari dalam kehidupan kita untuk mewakili sebarang nilai, bilangan dan nombor. 10 angka ini dikenali sebagai Sistem Angka Hindia-Arab (Hindu-Arabic Numerals System). Sistem Angka Hindia-Arab adalah sistem angka asas 10, juga dikenali sebagai perpuluhan (decimal). Dengan menyusun angka-angka ini, kita boleh membentuk sebarang nombor dengan mudah dan ringkas. Sebagai contoh, seribu boleh ditulis dengan angka 1000 dan tiga puluh lapan ribu enam ratus dua puluh lima boleh ditulis sebagai 38625.

Sistem Angka Hindia-Arab adalah istimewa kerana sistem ini mempunyai angka ‘0’ dibaca sifar, kosong atau zero. Tahukah anda, angka ‘0’ adalah angka yang terakhir dicipta dalam sistem angka ini. Menurut sejarah, angka sifar hanya dicipta di antara abad ke-7 hingga abad ke-9. Sebelum daripada itu, angka sifar tidak mempunyai symbol untuk mewakilinya. Walaupun konsep kosong atau tiada memang sudah lama wujud. Tetapi untuk mewakilkan simbol kepada sesuatu yang tidak ada masih belum dapat digarap sebelum abad ke-7.

Sebagai contoh, sistem angka Roman yang tidak mempunyai angka sifar. Apabila nilai sesuatu bilangan mejadi semakin besar, simbol baharu akan diperkenalkan. Sebagai contoh, V adalah symbol bagi bilangan 5, X bagi 10, L bagi 50, C bagi 100 dan M bagi 1000. Ini menjadikan sistem angka Roman mempunyai banyak symbol yang perlu diingat. Dan sistem angka ini tidak mudah digunakan terutamanya untuk mencatat bilangan yang besar.

Di Eropah, Sistem Angka Hindia-Arab hanya mula di adaptasi pada abad ke-12 melalui buku t Tokoh Matematik Islam, Al-Khwarizmi yang bertajuk Kitab al-Jam’ wal Tafriq bi hisab al-hind diterjemahkan ke Bahasa Latin bertajuk Algoritmi de Numero Indorum masuk ke Eropah. Disebabkan inilah Sistem Angka yang digunapakai secara meluas diseluruh dunia ini kenali sebagai Sistem Angka Hindia-Arab kerana ia dating dari Arab dan India.

Kemudian hamper semua sistem Angka di dunia ini mengadaptasi dan memasukkan angka sifar kedalam sistem angka masing-masing. Dan kebanyakan Sistem angka yang lin masih mengekalkan bentu asal angka sifar sama ada bulatan atau titik.

Sistem angka mengekalkan bentuk sifar sebagai bulatan atau titik

Siapa Pencipta Sistem Angka Perpuluhan dan Angka Sifar?

Namun, diantara Arab dan India, siapakah yang paling awal mencipta sistem ini yang ada angka sifar di dalamnya?

Inilah persoalan yang selalu menjadi perdebatan ahli matematik. Untuk menjawab persoalan ini, kita mestilah merujuk kepada tinggalan sejarah yang ada tercatat padanya angka sifar. Untuk itu, kita akan membuat carta kedudukan berdasarkan Tarikh yang paling lewat kepada yang paling awal. Maka tinggalan sejarah yang bertarikh paling awal itulah bukti pencipta sistem angka perpuluhan dan angka sifat

Nota: Prasasti adalah sama maksud dengan Batu Bersurat.

Prasasti Gwalior, Kuil Chaturbhuj, India (876 Masihi)

Di wilayah Gwalior, India, terdapat sebuah kuil tinggalan Dinasti Gurjara-Pratihara yang di dalamnya ditemui sebuah batu bersurat yang tercatat angka sifar. Prasasti Gwalior mencatatkan keluasan ladang masyarakat disitu berukuran 187 hasta kali 270 hasta. Pada angka 270 terdapat angka sifar yang berbentuk bulatan. Inilah bukti sejarah angka sifar yang terdapat di India.

Buku Al-Khwarizmi (Kitab al-jam’ wal tafriq bi hisab al-hind) 825 Masihi

Tokoh matematik islam, Al-Khwarizmi telah mengarang sebuah buku yang bertajuk Kitab al-jam’ wal tafriq bi hisab al-hind yang bermaksud Buku tentang pengiraan berdasarkan angka Hindia. Di dalam buku ini, terdapat angka sifar (???) shifr. Walaupun Salinan asal buku ini telah hilang, tetapi terjemahan Latin kepada buku ini masih wujud bertajuk Algoritmi de numero indorum. Terjemahan Latin inilah yang sampai ke eropah dan angka sifar diterjemahkan sebagai zipherum dan kemudian menjadi zero. Inilah bukti sejarah yang menunjukkan angka sifar digunakan di tanah Arab.

Prasasti Batu Kapur, Sriwijaya, 686 Masihi

Prasasti Batu Kapur adalah batu bersurat tinggalan zaman kerajaan Melayu Sriwijaya. Pada batu bersurat ini tercatat angka 608 yang terdapat angka sifar berbentuk titik bulatan. 608 adalah merujuk kepada Tarikh prasasti ini iaitu 608 Saka, bersamaan 686 Masihi. Batu bersurat ini ditulis dalam Bahasa Melayu Kuno dalam tulisan Pallava. Prasasti ini jauh lebih awal berbanding Prasasti Gwalior dan Buku Al-Khwarizmi.

Prasasti Talang Tuwo, Sriwijaya, 684 Masihi

Satu lagi batu bersurat tinggalan Kerajaan Melayu Sriwijaya ditemui di Palembang. Pada batu bersurat ini tercatat angka 606 yang mempunyai angka sifar berbentuk titik bulatan. 606 pada batu ini merujuk kepada Tarikh batu bersurat ini iaitu 606 Saka bersamaan dengan 684 Masihi. Batu bersurat ini juga ditulis dalam Bahasa Melayu Kuno dalam tulisan Pallava.

Prasasti Sambor, Khmer Lama, 683 Masihi

Di Sambor, Kemboja yang dahulunya adalah Kerajaaan Khmer Lama, ditemui satu batu bersurat yang tercatat angka sifar. Pada batu bersurat ini tercatat angka 605 yang merujuk kepada Tarikh prasasti ini iaitu 605 Saka bersamaan dengan 683 Masihi. Batu bersurat ini telah ditemui pada tahun 1931 namun dikatakan termusnah oleh regim Pol Pot. Tetapi pada tahun 2013, kerajaan Kemboja mengumumkan Prasasti tersebut telah ditemui semula.

Prasasti Kedukan Bukit, Sriwijaya, 682/683 Masihi

Inilah satu lagi batu bersurat tinggalan kerajaan Melayu Sriwijaya dan juga yang tertua di dunia. Pada Prasasti ini, tercatat angka 605 atau 604 yang mempunyai angka sifar sama seperti Prasasti Talang Tuwo dan Batu Kapur. Ahli sejarah berbeza cara membaca tulisan pada batu ini kerana angka ketiga pada prasasti ini tidak begitu jelas sama ada 4 atau 5.

605 atau 604 pada batu bersurat itu adalah Tarikh prasasti ini iaitu 605 atau 604 Saka yang bersamaan dengan 682 atau 683 Masihi. Maka Prasasti Kedukan Bukit adalah lebih tua atau sama Tarikh dengan Prasasti Sambor. Namun berdasarkan Kajian Prof. Emeritus Shahahir Mohd Zain, tokoh matematik Malaysia dalam kajian beliau. Prasasti Kedukan Bukit lebih awal berbanding Prasasti Sambor. Ini menjadikan Prasasti Kedukan Bukit adalah bukti tertua angka sifar di dunia.

Pada tahun 2019, Prof. Emeritus Dr Shaharir Mohd Zain telah menghasilkan satu kajian tentang Sistem Angka Perpuluhan yang Diketahui Tertua di Dunia dan membuktikan sarjana Melayu dari Malayonesia (Istilah bagi Kepulauan Melayu) dari Sriwijaya adalah pencipta asli sistem itu. Ini menunjukkan orang Melayu mempunyai ketamadunan yang tinggi dari segi ilmu. Bagi yang berminat untuk membaca jurnal kajian Prof Shaharir, pautan jurnal tersebut boleh didapatkan disini.

Namun dunia tidak begitu berminat dengan penemuan ini. Maka menjadi tanggungjawab kita untuk menyebar luaskan maklumat ini kepada masyarakat agar lebih ramai yang mengetahui fakta ini dan kita sedar nilai sejarah disebalik penemuan ini. Semoga ia menjadi pemangkin kepada kita untuk lebih gigih mengkaji tinggalan sejarah kita.


Kenapa habuk rumah anda tak pernah habis?

Bila dah ada rumah sendiri ni, tak dapat la nak mengharapkan orang lain untuk mengemas rumah. Ada suatu perkara yang penulis dapati menjengkelkan ketika mengemas rumah ni, habuk dan debu. Baru je penulis sapu rumah, bersihkan rak dan para semalam dah rasa benda yang melekat-lekat di kaki dan salji debu meliputi para. Dekat setiap hari kemas tak hilang-hilang jugak. Kalau menyapu boleh kuruskan badan dan bagi enam ketulan di perut takpe la jugak.

Untuk menumpaskan sindiket habuk yang tidak pernah kehabisan stok habuk, penulis pun melakukan sedikit kajian. Namun, jawapan yang ditemui sangat-sangat mengejutkan dan menakutkan.

Habuk memang takkan pernah habis

Adalah sangat mengejutkan diri yang rajin menyapu ini apabila mendapat tahu bahawa dalang sindiket habuk yang terbesar ialah manusia sendiri!

Habuk adalah satu gumpalan agregat yang diperbuat daripada serat benang, kertas, rambut, cebisan kulit manusia, tanah-tanah, debu dan pelbagai lagi benda-benda yang halus. Warna gumpalan habuk pula adalah berasal daripada bahan yang membuatkan habuk, kebanyakannya warna kelabu sebab serat kain kalau satu-satu dan kulit manusia yang dah mati memang warna kelabu.

Mekanisma gumpalan habuk

Jika anda perasan, sekiranya terdapat suatu cahaya menyinari bilik yang gelap anda akan mampu melihat partikel-partikel halus berterbangan di udara dan percayalah ianya akan kekal di udara untuk masa yang lama. Hal ini kerana mengikut Hukum Stoke, saiz partikel habuk yang kecil akan dipaksakan daya geseran yang tinggi berbanding daya graviti, menyebabkan habuk hanya akan mendarat di lantai pada masa lebih kurang 5 hari.

Habuk-habuk sangat mudah tergumpal antara satu sama lain. Ini menghasilkan gumpalan kelabu yang menjengkelkan dan sekiranya anda alergik kepada habuk seperti aku, ternyata akan menyebabkan tindak balas bersin seperti mesingan. Gumpalan ini ialah kerana habuk mengandungi cas statik dipol-dipol (Matthews & Hyde, 2009), hasil interaksi antara habuk dan udara.

Apabila habuk bergeser dengan udara yang berfungsi sebagai bendalir, cas positif habuk akan berhijrah ke suatu sudut dan akan menjadi tertumpu. Hal ini akan menyebabkan perbezaan cas yang ketara dan membahagikan habuk kepada dua bahagian, bahagian yang tinggi cas positif dan bahagian yang tinggi cas negative.Kedua-dua bahagian yang berbeza ini adalah tertarik antara satu sama yang lain lantas menjadi satu gumpalan yang menjengkelkan.

Cara untuk menangani sindiket habuk

Ketakutan yang amat besar dirasakan olehku ketika diri mendapat tahu bahawa aku harus mengemas rumah setiap hari sehinggalah aku pergi daripada dunia yang berhabuk ini. Sekiranya ada manusia atau barangan seperti karpet dan tekstil yang wujud sahaja di sesuatu tempat, minta maaf, habuk akan senantiasa dihasilkan.

Ada orang kata boleh gunakan air purifier. Tapi kalau tengok artikel-artikel dalam talian pula, kata kotak angin tu tipu je. Ada yang kata kalau HEPA ok je. Entah la, aku pun tak pernah pakai. Kalau korang ada pengalaman pakai air purifier cuba kongsi sikit dengan kami.

Yang pastinya, untuk mengelakkan debu ni banyak sangat dalam rumah kena la bersihkan setiap hari. Tak boleh malas eh. Kalau tak, satu lagi makhluk yang menghantui dan membawa penyakit dalam kehidupan anda, kutu hama. Betul lah kata orang, jangan tunggu lama-lama, nanti lama-lama, rumah berkutu hama. Eh?

Rujukan: